text:
Ai 2 di Jugn, a Atene, i militants dal grup de estreme diestre greghe Hrisi Avgi (Albe di aur) a àn fat iruzion inte sale là che si presentave il prin dizionari moderni grêc – macedon e, daspò vê menaçât e insultât lis personis presintis, a àn puartât vie dut il materiâl pe presentazion. I organizadôrs de presentazion a jerin controlâts de polizie che però no si à fate viodi intant de iruzion. Si trate di un dai tancj episodis che a viodin tant che vitime la minorance macedone che e vîf intal stât grêc. Cun di fat, la presentazion e jere stade inmaneade de cjase editore Zora, leade al partît Vinožito (Arc di Sant Marc) che al difint i dirits de comunitât macedone greghe. Pes autoritâts statâls no esist nissune minorance macedone e no si ricognòs che chê fevelade te zone di Lerin / Florina e sedi une varietât linguistiche macedone. Par chest, fintremai la presentazion di un vocabolari, par cualchidun, e devente un atac cuintri de unitât dal stât.
Font: Eurolang, 02/06/09; Florina.org, 12/06/09


c: text/html

text:
Il president rus, Dimitri Medvedev, intune letare mandade al president francês, Nicolas Sarkozy, al à sburtât su la dibisugne di un tratât di no agression tra Gjeorgjie, Abkhazie e Ossezie meridionâl. Dome ta cheste maniere, al spieghe il cjâf di stât rus, si pues evitâ che si vedin altris episodis di violence e che e sedi garantide la sigurece des popolazions civîls di chei teritoris. Cun di plui, inte letare, si invide ancje i membris de Union Europeane a blocâ la vendite di armis ae Gjeorgjie. L’intervent dal president rus al rive juste a un an di distance dal conflit discjadenât des trupis gjeorgjianis e che, daspò dal intervent rus, al veve puartât ae proclamazion unilaterâl de indipendence de Abkhazie e de Ossezie meridionâl. Pocjis zornadis indaûr, la tension si veve tornade a alçâ par vie di diviers scuintris a fûc causâts di milizians gjeorgjians.
Font: RIA Novosti, 06-08/08/09

robotstxt: allowed

filter: keep


text:
Isulis Åland: cu la indipendence si larès in miôr
Daûr di un studi jessût cualchi zornade indaûr, la indipendence e zovarès sei a nivel economic, sei a nivel sociâl aes Isulis Åland, un grup di isulis dal Mâr Baltic là che la maiorance de popolazion e je di nazionalitât svedese, ma che dal pont di viste politic a partegnin ae Finlande. Lis isulis za in dì di vuê a gjoldin di une une gruesse autonomie che, intai fats, e fâs dai finlandês la vere minorance. Dut câs, daûr dal studi, al ven fûr che la gjestion totâl dal sisteme di tassazion al darès plui fuarce ae economie locâl, al darès stabilitât ae incressite economiche, e al permetarès di miorâ i servizis sociâi e la difese dal ambient. La indipendence – si pues lei intal studi – e vignarès a costâ 53 milions di euros, ma il redit totâl al passarès dai 293 di vuê a 333 milions di euros.
(Font: European Free Alliance, 08/08/07)


text:
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
21/07/09
Slovachie: leç su la lenghe, proteste de minorance ongjarese
Ai 30 di Jugn il Parlament slovac al à fat bon un emendament ae leç pe lenghe slovache une vore contestât dai rapresentants des minorancis che a vivin intal paîs, a tacâ di chê ongjarese che e rapresente passe il 10% de popolazion. Il test, che al jentrarà in vore in Setembar, al previôt che citadins, associazions e ents, in dutis lis formis di comunicazion no privadis, a vedin di doprâ il slovac. Par cui che no lu fâs a son previodudis multis tra i cent e i 5 mil euros. A son permetudis ancje traduzions in altris lenghis che però a àn di jessi compagnis peraule par peraule al test slovac e, tal câs di documents scrits, a àn di jessi stampadis in caratars plui piçui. Ecezions a son previodudis pe lenghe ceche, pes comunicazions jenfri miedi e pazient e, se dal câs, par trasmissions radiotelevisivis in lenghe minoritarie. L’emendament al è passât cul vôt di 76 dai 150 deputâts e al è stât contestât a fuart massime dal partît de comunitât ongjarese. Critichis a son rivadis ancje dal guvier di Budapest. Font: Eurolang, 01/07/09; Nationalia, 06/07/09


text:
Une dì jo e me pari si stave cjalant une vecje fotografie smamide in blanc e neri dal matrimoni par procure di une fantate dal paîs cuntun fradi di gno nono, che in chê volte al jere in Argjentine, dulà che si viodeve dute la famee in pose e cussì al à scomençât a contâmi cheste storie sucedude propit a gno nono, prin a çampe in pîts, in ultime file.
Prime però bisugne che us spieghi che la Madone te nestre glesie, a cjalâle ben di dongje, e à i rincjins. Un biel pâr… grancj a "lampadari", come chei che si viodin inte colezion "Perusini", i stan une vore ben, ma chel che plui mi fâs braure al è che e je stade propite mê none bisse, chê che inte fotografie e je sintade a drete de nuvice, a dâjai come pegn par fâ tornâ a cjase de vuere (la prime) gno nono, nassût tal 1893, e i siei doi fradis che ta chel timp a jerin stâts clamâts de Patrie a fâ il lôr dovê.
Cussì gno nono come tancj altris dal paîs, finîts però cul non sul monument de place, al partì al front sul Cjars, no si sa dulà, ma al jere finît ancje lui tal mieç dal pantan de trincee come Ungaretti al à ben descrit tes sôs poesiis, e cuissà forsit lu à ancje cognossût.
Cuant che il comandant al ordenà di saltà fûr de linie e partii al atac par concuistâ une cime, come che tai libris e vegnin clamadis "le battaglie", si cjatà a frontâ lis svintuladis des metraiis, lis bombis, al à viodût colâ i siei amîs di disgracie un par un, lui al è colât dentri une grande buse tal mieç des pieris dal Cjars, viodût che nol podeve lâ indenant parcè che il nemì al jere plui in alt di lôr e ju stave fasint fûr ducj, a pene che al podè al tornà indaûr…ma il comandant, contrariât parcè che a jerin tornâts vîfs, ju denunzià come disertôrs e cussì si è cjatât metût in file pe decimazion!
Lui al jere il numar nûf, cussì al à viodût a sparâ e colâ par tiere muart chel dongje di lui!
Lis batais sul front a lavin indenant e il so reziment al vignive di volte in volte spostât fin che une dì, dopo une pesante propagande cuintri il nemì austriac che al violentave lis feminis talianis, al fo mandât in perlustrazion di là des liniis dal nemì e subite al fo fat presonîr.
I austriacs i domandarin ce mistîr che al veve e lui al rispuindè che al jere marangon, alore lu meterin subit a fâ cassis di muart, intune cjase sierade cuntun grant curtîl, a durmî intal cjôt dai purcits suntun grum di paie. Di bevi aghe e di mangjâ nuie, cualchi patate e vonde.
Duncje le fan prest e scomençà a fâsi sintî tant che nol rivave plui a stâ in pîts. Alore par salvâ la piel al pensà di lâ a cjace…di pantianis.
Al veve leât cuntun filistrin un piron suntun baston e li fer par oris a spietâ che a passassin de fressure e cuant che a rivavin …zac! Lis impirave cul piron, une biele brustulide sul fûc, une spelade e…puar nono, al contave che a jerin cussì buinis e che graciis a lôr al à podût tornâ a cjase vîf … e regalâ, par gracie ricevude, ae Madone i rincjins di famee.
di Isa Dorigo
Conte n. 24


text:
E jere tor miezegnot e cundut che al fôs il mes di Avost le aghe dal canâl di irigazion e jere frede, glaçade di fâi vignî i grisui a Meni di Lene. Ben si intint s'a tu vâs discolç a dâ l'aghe a no tu puedis pretindi di sudâti la cjamese, massime di gnot. A chei timps là, pene finide la seconde vuere mondiâl, i stivâi di gome tu ju sumiavis e Meni cu la strache ch'al leve a durmî a nol veve nissune voie di sumiâ. Al veve pene viert il puartelon dal canâl par fâ jentrà la aghe tal cjamp di menighe, cuant che alçant il cjâf al viôt trê balis di lûs ch'a i vegnin incuintri e si fermin a plomp parsore di lui. Dî ch'a i à cjapât a colp une sbigule, un spali di fâse tes braghessis al è dome un toc di veretât, parcè che Meni a nol è stât plui bon di movisi e cun di plui dai pîts, ancje il sanc tes venis i veve glaçât. Nome i voi a àn rivât ancjemò a viodi i zîrs di inzirli che lis trê balis i àn fat parsore il cjâf e ator pal cjamp, prin di scjampâ vie tant che il folc. Pene ch'a i à tornât un pôc di calôr tes venis, cui bregons plens e bagnâts, al è stât dut un cjapâ la biciclete e pedalâ tant che un sfolmenât viers cjase. E tal doman: contâle o no contâle, cul risi di fâsi cjoli pal cûl par dute la vite. Cui bregons curts al monte in biciclete e al torne tal Palangon, il cjamp parsore la Stradalte, si ferme su la sgjavine e al dâ un voglade ator, al viôt trê maglis scuris, ancjemò cualchi pas indenant e i comparissin trê grancj cerclis te mediche brusade. Inalore cumò al podeve ancje contâle, che forsit cualchidun i varès crodût.
La Stradalte! A le àn clamade in ducj i mûts: Flaminee, Ongjarese, Napoleoniche, ma Stradalte al è il non ch’al è restât salt tal cjâf dai furlans di mieç, parcè che li e je la linie da lis risultivis che e divît lis tieris altis da lis tieris bassis. Val a dì: Listize, Mortean, Bicinins, Antognan fin a Palme a saressin lis tieris altis, là che Bertiûl, Talmassons, Cjasteons di Strade, Morsan e Gonârs a saressin lis tieris bassis, dulà che une volte a scomençavin i palûts, prime da lis bonifichis dai prins agns dal 1900. Su chê strade li a son passadis, secont cualchidun, dutis lis plui grandis disgraciis ch’al vedi viodût il Friûl, a scomençâ da la concuiste dai Romans, lis invasions dai Visigôts, Uns cun Atile, Ostrogôts, Langobarts, Avars, Carli il Grant, Republiche di Vignesie, e i Turcs fin a rivâ a che di Napoleon ch’al à volût lassai ancje il so non.
E jere une strade militâr che e leve di Soreli Jevât viers Soreli Bonât e al contrari; ce podevino domandâ di miôr i invasôrs? Si capis inalore che a traviersâle al jere simpri un riscjo fintremai ai timps di vuê, ancje se daspò che vevin fat dute une schirie di tarondis a jerin un grum di mês che la strade a no faseve plui fevelâ di sè. A rompi il cidinôr, a metât Fevrâr dal 2012, al è capitât un câs une vore curiôs ch’al à fât pensâ a une gnove invasion, cheste volte nuie mancul che de bande dal cîl. A si conte che un zovin di Codroip tornant cjase di Palme in machine viers miezegnot, al vedi viodût propri dongje une grande taronde, une filze di machinis fermis e daspò dismontât, si è cjatât denant une sacume di om alt cuasi cuatri metris che al cjaminave spesseant su l’ôr de strade, un pipinat plen di muscui cul cjâf a forme di coni çoncjât, une sorte di omenon vert insume, ch’al è sparît talpinant cun lis sôs gjambonis lungjis e stuartis cence fâsi cjapâ e nancje fotografâ. A la domande cemût mai nissun a lu à fotografât cun ducj i imprescj ch’o vin tes sachetis, e àn rispuindût che i telefonins a no lavoravin, e jerin come blocâts. Il câs al à fât scjas tant di finî sui gjornâi e fintremai in television, ma l’omenon a no si è fât plui viodi lassant ducj in te curiositât plui grande. Cemût jerial fât di bon, e ce ch’al jere vignût a fâ, al è restât un misteri, tant che un gno nevôt che al vîf a Rome, ma che al cognòs ben i nestris paîs e dulintor, savût il câs, al à cirût di figurâlu denant dal Municipi di Mortean come te figure. Nome cumò a mi ven iniment ch’al podarès jessi stât un di chei pâi ripetidôrs de rêt celulâr, plens di orelis e altris argagns, che stufât di sintî dutis lis monadis ch’a si conte la int par telefon, al vedi displantadis lis fondis de tiere e al sedi scjampât vie par simpri.


text:
Balutis
A zuiâ di
balutis i vûl smire e jessi bulos. Agnorums indaûr si zuiave cui claputs
starondâts dal flum, o fasint su balutis di tierecuete o, plui di spes, balutis
di veri colorât, come chês che si cjatin ancje cumò. Bisugnave jessi bogns di
cjapâ la balute dal aversari passant framieç di provis di abilitât, intune
sorte di biliart. Si doprave il tîr libar o si rindeve plui dificil il dut fasint
dôs busis inte tiere. Par tirâ la balute, la tecniche e jere di pleâ il dêt
indiç e tirâ cu la ongule dal poleâr, viers l'obietîf.
Cjamp di zûc:
dôs busis te tiere, a distance di 3 metris, plui o mancul. O si sielç di zuiâ a
butâle dentri inte buse di chel altri, e ogni volte si vuadagne une balute; o
si zuie libar. In chest câs, clamât "tiche spane", ma ancje in altris
manieris, si à di fâ la conte (Ae baie tiche baie in par messe tuc muc poc) par decidi cui che al tire par prin e podopo chel altri al cîr di
colpîji la bale. Si podeve lâ indenant cussì par oris…
Canucje
Un zûc tra i
plui facii, ancje chest di smicje, che no ducj a vevin.
Lis manieris
par meti adun l'imprest di fonde, la canucje, a jerin une vore. Tal imprin si
fasevin cul carton, o cuntune ramascje di saût, che e jere facile di svuedâ de
sô medole, ma cumò la plastiche e à dât une vore di pussibilitâts in plui: par
esempli un tubo rigjit di plastiche robât a un implant eletric. Come cartucjis
si dopravin pomulis, balutis di cjarte, samencis lis fusetis, o stupins, ven a
stâi dai pirui di cjarte misturade e mastiade cu le salive, e cualchi bintar,
al sucedeve, al ficjave dentri una gusele.
Fusîl cul elastic
Tierç zûc di smicje, ancje chi si va sul classic, la vuere, ma doprant ce che si cjatave par fâ su l'imprest fondamentâl par corisi daûr e platâsi. Il fusîl, difat, al è un supuart di len, fat deventâ slis e lavorât in maniere che l'elsatic al sedi macil di meti e di tirâ, ma al rivi ancje adore a cjapâi intor ai aversaris. Il zûc, difat, al è fat di une bataie dulà che bisugne colpì chei altris zuiadôrs, come se si fos in vuere.


text:
«Che al lassi, comissari, al è dome un toc di cuarde...»
«Ostîr, si viôt che no tu âs il voli par il misteri e par la investigazion. Tu crodis che chest al sedi dome un toc di cuarde taiade. Invezit al è un imprest doprât par un delit. Al è miôr fâti un pocje di scuele. Al varès di rivâ ancje Spilot, dal moment.»
Intant che al cjacarave, il comissari Rocheton al veve slungjât une cjadree al ostîr.
«Come che tu podis viodi, la cuarde je taiade fin a mieç, po dopo si è sbregade. Sicheduncje cuant il sassin al à taiade, a veve di tignî sù bon un pês, salacor un om. Ma cuant ise che une cuarde a ten sù un om?»
«Cuant che un om al è impicjât», al veve rispuindût Spilot, jentrant in ta stanzie, dopo vê fat las scjales.
«Brao! Un om al è stât picjât. Il sassin al à spietât che al mueri e po dopo al à scomençât a taiâ la cuarde, ma no dal dut. Il pês dal muart al à sbregât l'ultin toc. Ma cjalin ben. Viodêso che la cuarde a je fruiade dome di une bande? Chest al ven incuintri al nestri pinsîr: la cuarde si è cunsumade intant che à coreve su la ramace da l'arbul! Intant che il sassin al picjave l'om!»
L'ostîr al cjalave Rocheton cun la bocje vierte, plen di pôre.
«E no je finide! Da bande contrarie da cuarde, il cjaveç al è sporc di sanc. Sigûr al è di chel puaret che si remenave cence flât, intant che al leve al creatôr... Ce brute muart!»
«Ce storie ingropade...», al dîs Spilot. «Cheste a podarès ancje jessi la cuarde di un mulinâr che al cirive di molâ jù un sac di farine, doprant il cidul. Eco parcè che a je fruiade. Rivât a fin di cuarde al à cjapât il dêt inta ruede. Par no lassâ il dêt sul fier, al à scugnût taiâ la cuarde.»
Nancje finît di cjacarâ, si sint tucâ intor da puarte da stanzie. Al jentre il garzon da la ostarie.
«Comissari, di sot al è rivât Ricardo Semule, il mulinâr. Mi domande se o vin cjatât un toc di cuarde taiade...».
«Garzon», al berle l'ostîr, «Il mulinâr isal a puest cui dêts das mans?»
«No», al rispuint il zovin, «Al à un dêt fat sù intun peçot!»
«Amîs», al dîs Rocheton, «Eco, sberdeât il câs da la cuarde taiade!»
di Massimo Furlani


text:
1866
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 12 di Avost - Armistizi di Cormons jenfri Italie e Austrie
- 3 di Otubar - Pâs di Viene jenfri Italie e Austrie
- 25 di Novembar - Primis elezions talianis. In Friûl a vincin i moderâts.
Pal Mont[cambie | modifiche il codiç]
- Alfred Nobel al scuvierç la dinamite
Nassûts[cambie | modifiche il codiç]
- 25 di Fevrâr - Benedet Croce, scritôr e filosof talian († 1952)
- 13 di Avost - Zuan Agnelli, imprenditôr talian († 1945)


text:
Al à non
Compromisu por Asturies il gnûf sogjet politic nazionalitari che al
diven de federazion tra il Bloque por Asturies, la UNA (Unitât
Nazionaliste Asturiane) e un altri piçul grup indipendentist. Il
gnûf moviment si declare asturian, di çampe e ecologjist e al à
chê di ufrî ae int une prospetive nazionalitarie unitarie. Si à
però di dî che intes elezions che si son tignudis sul principi di
chest an intes Asturiis la aleance jenfri Bloque e UNA no à rivât a
lâ plui innà dal 0,32% des preferencis. Inte federazion nol è
invezit jentrât il moviment Andecha Astur che al à miôr lâ
indenant di bessôl cul so progjet politic (intes ultimis elezions al
à vût a pene il 0,13% dai vôts).


text:
Lis scjalis dal condomini a son vueidis, desertis e jo in cjalçuts par no fâ rumôr. Le lûs des scjalis e je di un zâl smamît, lis piastrelis a samein la schene di un coccodrillo.
Su… jù, su jù, trê su, trê jù… par cuatri voltis. Step.
…daûr di chel vâs alì e je une robe piçule… schifose, cuissà ce ca je? No vevi mai cjalât. Cumò che o soi a chi a fâ step, mi fermi.
O sgarfi cul dêt, cul comedon che mi ziruche indaûr pal schifo… odiu!
Un gnotulut muart. Al è sierât intun glimuç di polvar, cu lis alutis pleadis e i vogluts… brrr.
O resti par un toc a cjalâlu, fin che lu sburti innà… là!
E o fas dôs corsis une par sù une par jù a dute velocitât. Mi dismentei di lui. Step.
Su… jù, su jù, trê su, trê jù…. par cuatri voltis. Step
O torni jù, te jentrade, a fâ flessions sul tapêt. O cjali fûr pe puarte di veri. Fûr al è clâr come di dì. Si viodin i troncs di trê dai cuatri pins dal curtîl. Gnot di lune plene.
E aiar… e je une gnot ariose. Se o ves lis scarpis o larès a fâ une corse fûr.
Sì, cussì doman cualchidun al disarà… Nosere o ai viodût une matuce che e coreve in plene gnot aoôr dal condomini.
Su… jù, sù jù, trê sù, trê jù… par cuatri voltis. Step.
… Ma tal garage o ai un pâr di scarpis…
Magari o rivi dome fin te vigne sot dal cavalcavie a robâ un rap di ue. Dai!
Passant dongje dal vâs, mi scrufui a cjalâ il gnotul. Simpri li. Tal glimuç. Brrr.
O vierç le puarte e o fâs una corse discjapinele fin tal porton dal garage, o tiri su le sierande e mi met lis scarpis. O sieri e o cjamini fûr dal curtîl viers il cavalcavie.
Ce biele gnot. Al è dut un businâ di fueis tal aiaâr lizêr, le lune plene e samee une mascare d’arint. E corin i nui intor di jê e alore e côr ancje jê, come par scjampâ… cuissà parcè che il mont, a voltis, al àa bisugne di sedi cussì biel.
O stoi cjaminant pal troi infangât che al va jù te vigne di verduz, proprietât de aziende Rossit, che jo i mangji le ue e i bêf il vin.
O torni cuntun rap di mieç chilo in man che al è un spetacul, e mi sinti a mangjiâlu sul muret plui alt dal cavalcavie.
Di lontan al rive un grant businôr… al passe il treno de gnot par Vignesie. Cumò o sai che son lis trê. I finestrins a mostrin cualchi indistinte figure. Come simpri o pensi cuissà se une dì o cognossarai cualchidun tra chês figuris. L’aiar, spostât di colp, si bute sui pôi come par un grant pataf. Dopo, i pôi a sunin lis fueis par un biel toc.
E intant lis lûs da ferovie e deventin plui fuartis, il scûr si fâs plui scûr.
O torni. Le lune, brancade dai nui dut tun colp, e je sparide. Le gnot e je deventade cussì nere che e fas vignî i sgrisui. O côr cjase. O vierç le puarte e o impii le lûs das scjalis. La lûs smuarte su la schene dal coccodrillo. No viodevi la ore.
Ma ce arie, paure, che che o vevi li di fûr? Paure?
- Paure di ce? Stupiduta! - Mi dîs ancjemò il nono di Joannis, tal cjâf.
O met il pît sul prin scjalin e o sint un moviment sùpes scjalis.
- Odio! Ce isal? -
O fâs une corse par sù ma o rivi a viodi dome il svol di capot, di un mantel … o no sai ce, di un cheal è scjampât su le rampe parsore dal gno apartament.
No, no voi plui in sù…
O voi a durmì! Brrr…
Te gnot dopo, mi curi le isonnie cuntune butilie e un film, no step.
Ancje le gnot dopo. Butilie e film, no step.
Ma usgnot o soi tornade.
Su… jù, su jù, trê su, trê jù… par cuatri voltis. Step.
Le gnot e jê calme e la lune mancul furibonde. O stoi cjalant fûr pe puarte di veri. I trê troncs dai cuatri pins dal curtîl.
Di colp si vierç la puarte, bessole, no sai cemût.
Dopo un secont al jentre un, cuntune specie di mantel e la cape sul cjâf. Al ten le puarte cul pît come che a fasin i condominos. Jo mi tiri di bande, incantesemade.
Mi passe denant e al va sù. Cuntun pas fer. Scjalin dopo scjalin. Sito.
No comment. O fâs ancjemò cuatri flessions, par forme, e o voi a durmì. Ancje se no rivi a durmì.
Tal doman no viôt la ore che e vegni gnot, par tornâ a fâ step su lis scjalis.
O torni.
O ai pene sintût sot il paviment il tremôr dal treno de gnot par Vignesie.
Vêlu… che al jentre, cul so mantel.
Al va sù, mi passe denant, ma nol dîs peraule.
Dopo, o sint che si ferme, che si sinte, fasint - Ahhh! Come un che al è strac.
O voi sù, a planc…
Sentât sul scjalìn, in pigiama e vestalie ma cui scarpons, al è il siôr Macoratti, apartament 9, disore dal gno. Cuntun grant rap di ue in man.
Verduz, o scomet.
…E si è sentat propit sul gnotul! Brrr…


text:
Onorine, passade le cincuantine, no jere plui mestre di nuie daspó che i vevin puartât vie le scuele cun dutis lis cjasis, par fâ passâ un tren tal stradon dal paîs. Cussí a passave il timp sentade tal banc sot dal condomini o sù te sô cjamare al cuart plan sui dominis dal web. In chê dí, le Onorine, onorade pe visite di agne Lene, a voleve fâi sintî i aas e i oos che a vignivin fûr dal mûr tant che le vicine, onorade dal so morôs, a faseve l'amôr. Di lí a é vignude fûr une storie che ae ore dal cafè, agne Lene e siervis cul tè a dutis lis comâris de Cjargne e a conte... Ch'a no rivavan nencja a durmî. E che sentadas sul banc sot di cjasa, la Gjip dal murôs sot dal nâs, che folc lu possa ardi, signôr, ur taponava la vista como di sôra ur taponavant la voia di durmî. Daspó, las gomas di chê Gjip a erant cussí duras ch'a no eran rivadas a sbusâias. Alora, a era lada a fâsi ridi in farmacia. Ce volevia fâ cun chei preservatîfs ae sô etât? Segretamentri, a veva chê di fâ alc d'interdet como ch'a veva viodût su internet cula Onorina, e dopo cualchi prova, una sera a vevant spietât ch'al rivi chel da Gjip, ch'al passi sot dal barcon e op, a vevin molât jù un goldon jemplât di 10 litros di aga, po svueltas svueltas a erant corudas jù a fenzi di tornâ da messa. Ma alà jù, la bomba di âga a veva copât un altri om! Panicadas a jerant tornadas sù strucjant le vicina che se nol fos che a i veva insegnât a doprâ l'ordenadôr a sarès una bruta sdrondina patentada. Lí, agne Lene e tirave il flât, e beveve un flât di tè, po a continave a contâ che cjalant pal barcon a vevant viodût un ispetôr ch'al cjalava sù da lôr. Joissus, al veva indovinât dut! Alora a si jerant bussadas vaint, a vevant fat las rôsas, bagnât las valîs e cula gabia dal canarin e las valîs bagnadas a jerant ladas jù a confessâ che chel om, a no volevant copâlu. Lôr a volevant domo fâ pôra a chel slavrât di murôs ch'al meteva simpri la so Gjip devant dal lôr banc e che se vessin volût copâlu a varessin metût 15 litros invezit di 5... Insomas, di chê dí, il murôs al meteva la Gjip da pé da strada e ogni setemana al puartava a la Onorina o rôsas o bonbons e a part il jet ch'al uica, cumó scuâsit a no si sint plui ni aas ni oos.
Vualtris o disarês che in prason a si podarès puartâ ancje alc di plui ma l'ispetôr, savude le storie al jere sclopât a ridi. Po al veve arestât il bandît che al jere dome svignût e al veve dite al morôs che, Agne Lene e le Onorine, cuant che an viodût chel lari butâsi su di lui cule curtisse, a vevin butât ju il goldon di aghe che dopravin par bagnâ lis rôsis dal barcon e... i vevin salvât le vite.
di Jaio Furlanâr


text:
Lets in Ostarie:
FLABIS DI FEDRI - cussì lis conti jo
di Danilo Toneat
CE LIBRI ISAL?
Un libri di formât cuadrât fat di 21 flabis di Fedro voltadis par furlan di Danilo Toneatto e compagnadis dutis di une fotografie che e mostre lis sculturis di len fatis dal autôr stes par ilustrâ la flabe. Fat di 79 pagjinis al è jessût come edizion pe riviste Il Ponte, di Codroip, cul patricini de Pro Loco Villa Manin. Consulent lenghistic al è stât Agnul Pitane.
MA CUI ISAL L'AUTÔR?
Il professor Toneatto al è insegnant cu la passion par lis contis, in particolâr flabis e liendis. Dopo chest libri al à publicât ancje Stagioni a Sant’Antonio (1998), Contis par une setemane (2004), Sot Nâdal (2006). Al à ancje fat dai video-racconti tra cui Butjo? e Il brigant de Stradalte.
MA CE ISAL DENTRI, DI PRECÎS?
21 flabis voltadis intun furlan che al ten cont de koinè ma ancje de fevelade di flambri, metudis in setenaris, cun subit daûr la version par talian e la imagjine che la rapresente. Denant e je une introduzion di Agnul Pitane che e spieghe il valôr di Fedro (e di Esopi) e ancje la scletece e la facilitât di leture di cheste version furlane.
MA A CUI I PUEDIAL PLASÊ?
A cui che ur plasin lis flabis e al à voie di leilis in forme poetiche e veloce par furlan, a cui che al à fruts piçui o al à di insegnâi a lôr.
E SE O AI VOIE DI CJOILU?
Nol è reperibil intal web, jessint cence codiç sbn, ma come altri lavôr dal autôr si lu cjate tes bibliotechis, soredut de basse furlane..


text:
Il prin
ministri dal Gales, Carwyn Jones, al à anticipât la intenzion di
inmaneâ une conference nazionâl sul avignî de lenghe galese che si
tignarà ai 4 di Lui a Aberystwyth. L’apontament al à chê di
cjapâ dentri il numar plui alt di contribûts, di buinis pratichis,
di ideis e di opinions par judâ a meti adun la strategjie
linguistiche dal guvier galês pai prossims agns. Sîs i setôrs là
che l’esecutîf al vûl centrâ la discussion, ven a dî: famee,
zovins, comunitâts locâls, puescj di vore, servizis par galês e
tecnologjie. La tindince a pierdi la lenghe propit intes areis rurâls
là che il galês al jere plui fuart e domande une revision des
politichis pe lenghe e, par un teme cussì impuartant, al à dite il
prin ministri Carwyn Jones nol è avonde scoltâ ce che a àn di dî
lis organizazions pe lenghe. Propit chestis ultimis però – a tacâ
de Cymdeithas yr Iaith Gymraeg (Societât pe Lenghe Galese),
organizazion in prime linie inte difese dai dirits linguistics – a
àn invidât l’esecutîf galês a no fermâsi aes discussions, ma a
meti in vore azions concretis cemût che si domande zaromai di timp.
Font:
Wales On Line, 31/05/13; Cymdeithas, 06/06/13


text:
Ai
25 di Lui, in ocasion dal Día dá
Patria (o Día
Nacional de Galicia), lis diviersis
animis dal nazionalisim galizian si son cjatadis pes stradis e pes
placis di S. Jacum di Galizie (Santiago de Compostela) ma ognidune
par so cont. Cundut dai apei rivâts di plui bandis par meti adun une
alternative nazionalitarie al guvier dal PP, par cumò lis divisions
a restin fuartis e a àn puartât a celebrâ chest inovâl in maniere
separade. Il BNG al à clamât dongje miârs di personis intune
manifestazion là che la zornade di fieste si è cubiade cu la
rivendicazion politiche, intun moment là che il moviment al è
impegnât ancje intun procès di rifondazion interne. La plui part de
aree nazionalitarie che no si ricognòs tal Bloque
si è invezit dade adun ator dal grup Anova
– Irmandade Nacionalista intune altre
aree de citât. Une tierce manifestazion, cun diviers centenârs di
partecipants, e à invezit tirât dongje i militants de aree
indipendentiste plui radicâl.
Font:
Galicia Hoxe,
25/07/16


text:
Plui ufierte di servizis ae primarie Mazzini
In gracie di dôs convenzions sotscritis dal Comun di Udin la ufierte de scuele primarie Mazzini e sarà infuartide cun cors di natazion e di teatri su misure pai arlêfs. La Aministrazion comunâl e inmanearà par chest an scolastic dai cors di natazion sore nuie alì de pissine dal Palamostre di vie Ampezzo. Si fevele di doi turnis di 10 lezions ognidun là che il Comun al cuvierzarà sei i coscj pal traspuart, sei la gjestion aministrative dal progjet. Cun…
Fin ai 3 di Dicembar lis candidaturis a “Giovani di Pre.gio”
Al è timp fin ai 3 di Dicembar par presentâ lis candidaturis al premi “Giovani di Pre.gio”, ricognossiment istituît chest an dal Comun par premiâ i fantats e lis fantatis pai risultâts in ambit scolastic, dal volontariât e dal sport. Tre a son lis categoriis dai ricognossiments. Une sezion e je indreçade ai zovins des scuelis secondariis di secont grât de citât. I dirigjents dai istitûts scolastic a puedin proponi i nons di un o doi arlêfs. Une altre sezion…
Ae scuele “Dante” riscjaldament bielzà metût a puest
Al è stât metût a puest il probleme che al à interessât la primarie dal Comun, cun l’implant in servizi ancje in tal Ipsia Ceconi. Te zornade di îr, ai 17 di Novembar, di fat, la dite par la manutenzion dal implant dal ples des scuelis di vie Dante e l’Ipsia Ceconi e a proviodût a meti a puest i tubis de aghe cjalde che va ae scuele comunâl. Inte marinade di vuê, ai 18 di Novembar, i termosifon e…
Consegnâts i lavôrs par slargjâ la Fruch
Superâts i problemis leâts al pat di stabilitât e a cualchi criticitât di nature burocratiche, a son stâts consegnâts miercus ai 11 di Novembar i lavôrs par ristruturâ e par slargjâ la scuele primarie Fruch dai Riçs. Il progjet, là che la Aministrazion comunâl e à metût un milion e 250 mil euros, al permetarà di dopleâ i spazis a disposizion de struture scolastiche. Si previôt di fâ sù un edifici gnûf che al sarà svilupât su doi plans cun…
Lavôrs par meti a puest la palestre de Manzoni
A son tacâts vuê, lunis ai 2 di Novembar, i lavôrs di ristruturazion de palestre de scuele secondarie di prin grât di place Garibaldi, intal complès “Manzoni-Stringher”, intervents che a permetaran di doprâ la vecje palestre des scuelis pe ativitât di zûc, pe didatiche, par alenaments e pe pratiche de bale a svol. Dut chest in gracie di une gnove pavimentazion omologade pe Fiba, de sostituzion di ducj i sieraments daûr des diretivis de sorintendence e de ricualificazion energjetiche dal…
Curtîi des scuelis vierts cul progjet C.A.S.P.E.R.
Al è tacât îr, cu la consegne uficiâl dai lavôrs ai fruts e ai insegnants de scuele primarie Dante, il progjet C.A.S.P.E.R. (Curtîi e Areis Scolastichis Publichis Ecosostignibilis e Ricualificadis). Si trate di une iniziative sperimentâl metude adun dal assessorât pe educazion, pal sport e pai stîi di vite e di chel pal ambient, par valorizâ lis areis verdis dentri dai edificis scolastics e par imparâ a viodilis tant che lûcs leâts cul teritori dulintor. A pene che i lavôrs…
Gnûf progjet di educazion ambientâl pes scuelis
AcegasApsAmga e Comun e puartin ancje a Udin une propueste di educazion ambientâl pes scuelis pe infanzie, primarie e secondarie di prin grât. Il progjet, che al puartarà iniziativis didatichis sui temis leâts a aghe, ambient e energjie al rispuint al non de “La Grande Macchina del tempo” e al cjaparà dentri ducj i teritoris servîts dal grup Hera, cun passe 5 mil insegnants e cuasi mil scuelis. In graciis a chest progjet i docents a podaran sielzi tra propuestis…
Servizis scolastics, inmò timp pes domandis di amission
Il Comun al vise che al è ancjemò pussibil presentâ la domande di amission pai servizis comunâi di doposcuele, e di pre e post acet pal an scolastic 2015/2016. Fin ai 2 di Otubar lis fameis interessadis a podaran jentrâ intune liste di spiete che e sarà doprade vie pal an scolastic se cualchi frut za iscrit si tirarà indaûr o se al rinunziarà al puest.
Servizis scolastics dal Comun, preiscrizions inmò viertis
A son ancjemò viertis lis iscrizions ai servizis scolastics dal Comun di Udin che, cun chest an, si puedin fâ ancje par vie telematiche di cualsisei postazion internet. Cun di fat, fin ai 7 di Avost, i gjenitôrs a puedin preiscrivi i lôr fîs ai servizis di ristorazion scolastiche intes scuelis de infanzie, primariis e secondariis di prin grât, ma ancje al doposcuele e al pre e post acet intes scuelis primariis. Baste lâ sul sît dal Comun, ae direzion…
Al cambie il doposcuele alì de “Via Divisione Julia”
Cul an scolastic 2015/16 al cambie il servizi di doposcuele alì de secondarie di prin grât “Via Divisione Julia”. Cun di fat, la ativitât gjestide in maniere direte dal Comune e larà indenant dome pai fruts za iscrits tal an scolastic a pene finît, intant che il servizi pai gnûfs iscrits al sarà dât in man ae associazion “Genitori Comunità Educante di Udine”. I students che a àn za gjoldût dal servizi e che a vuelin lâ dilunc a fâlu…


text:
Dilunc vie dal an scolastic 2008 – 2009 dome 138.223 dai 445.335 fruts che a frecuentin lis scuelis de infanzie e primariis dal Paîs Valenzian a àn podût studiâ par catalan. Chest par vie che dome intal 43% dai 1.726 istitûts scolastics publics e privâts dal Paîs si cjate une ufierte scolastiche par catalan. Come a dî che a saressin cuasi 100 mil i fruts che a volaressin, ma no puedin studiâ par catalan. A denunciâ cheste situazion e je la organizazion Escola Velenciana che e à ancje presentât un studi là che si mostre cemût che, se a ‘nt vessin la pussibilitât, il 55% dai gjenitôrs a sielzaressin il model scolastic par catalan. Il president de organizazion, Diego Gómez, al à duncje invidât il guvier valenzian (che al è tes mans dal PP) a proviodi di slargjâ la ufierte formative par catalan e al à ancje fat savê che Escola Velenciana e je pronte a sapontâ ancje par vie judiziarie chei gjenitôrs che a domandin che i lôr fîs a puedin studiâ par catalan. Simpri su chest teme, la organizazion e je daûr a inmaneâ une manifestazion che si davuelzarà ai 18 di Jugn a València cuant che si sierarà la iniziative des 70 mil cartulinis indreçadis al president valenzian par une scuele che e sedi pardabon plurilengâl.
Font: Vilaweb, 02/06/09; Món Divers, 02/06/09


text:
Testemonis di Jeova
E je une profession religjose cristiane nassude in americhe intal votcent in ambient protestant. Ancje si la plui part des glesiis cristianis, massime chês protestants no ju ricognossin sicu cristians. La religjon e à par fonde une leture une vore acurade e integrâl de Biblie. Al è di dî però che la Biblie cristiane e je divierse di chê dai testemonis. Il non al ven di un verset de Biblie, Isaie Cjapitul 43,10, dulà che il profete al dîs "o sês voaltris i mei testemonis" e a doprin la peraule Jeova, che par altri nol è clâr di dulà che e vegni, par nomenâ Idiu.
Secont la lôr idee, ducj chei che a cjacarin "testemonein" di Idiu, basantsi su la Biblie, a son testemonis di Jeova. I testemonis di Jeova modernis a son un moviment cristian nassût cul non di "Students Biblics" al timp dal aventisim tal 1870 par opare dal predicjadôr Charles Taze Russel. Il moviment al à vût un grant disvilup ancje graziis a la opare dal sucessôr di Russel, Joseph Franklin Rutherford.
Al dì di vuê a contin plui di 8,3 milions di fedêi in 240 paîs dal mont (2016).
Tabele dai contignûts
- 1 Aspiets de dotrine
- 1.1 Anime
- 1.2 Predicazion
- 1.3 Batisim
- 1.4 Ream dal Idiu.
- 1.5 La trinitât pai Testemonis di Jeova
- 1.6 La muart di Jesus pai Testemonis
- 1.7 I fradis di Jesus.
- 1.8 La cuestion de Madone
- 1.9 La cuestion dal sanc.
- 1.10 La lôr Biblie
- 1.11 Ultimis zornadis
- 1.12 Fiestis dulà che i Testemonis no partecipin
- 1.13 Impuartance dal cognossi il non dal Idiu
- 2 Organizazion
- 3 Vitimis dismenteadis dal regjim nazist.
- 4 Leams
Aspiets de dotrine[cambie | modifiche il codiç]
Anime[cambie | modifiche il codiç]
I testemonis di Jeova si spietin in timps une vore vicins, il scombatiment finâl fra lis fuarcis di Diu comandadis di Jesù, e lis fuarcis di Satane. A crodin che i triscj a saran sdrumâts Armaghedon e chei che a restaran vîfs, insiemit a chei che Diu al fasarà risurî, a formaran une gnove societât e a vivaran par simpri intun paradîs terestri. A diference di altris glesiis cristianis,i testemonis di Jeova no crodin a la idee di trinitât, inte dicotomie anime-cuarp, ni inte imortalitât de anime. Inte Biblie "anime" e ven de peraule ebraiche "nèfesh" e di che greche "psychè".
Par altris glesiis cristianis l'anime e je une part inmateriâl dal om che e sorevîf a la muart dal cuarp fisic.
Secont la interpretazion leterâl dai testemonis di Jeova il tiermin inte Biblie al intint une persone o un animâl, o la vite che la persone o l'animâl a àn. Cheste afermazion e je sostignude dal contignût di Gjenesi 2:7 che al recite: "Alore il Signôr Idiu al pastanà l'om dal polvar de tiere e al sfladà intes sôs narilis un sofli vitâl e l'om al divignì anime (persone) vivent.
Par cui i testemonis a insegnin che nol è che l'om al vedi une anime dentri il so cuarp ma invezit al è lui a jessi une anime vivent. Intal Vecjo Testament a no 'nd è nissune partizion jenfri anime e cuarp.
Il tiermin "psychè" intal Gnûf Testament al po significâ il principi vitâl, la vite stesse o une creature vivent. (New Catholic Encyclopedia)
Come che si lei in plui bandis des Sacris Scrituris, l'anime no je imortâl, ma e po murî. L'idee de imortalitât al è un insegnament che al ven fûr de filosofie greche, tant che la sperance de resurezion e ven dal pinsîr ebraic.
Predicazion[cambie | modifiche il codiç]
E je la lôr principâl opare. Si basin par chest sul comant di Jesus: "Lait duncje e fasêt dissepui..."(Mt28:12,20)
Ma no son stâts i prins. Ancje tai timps antîcs a 'nd jerin predicjadôrs. Noè al ven definît inte Bibie: "Predicjadôr di justizie". Intal mont ebraic, al timp dai Sovrans(Re), i profetis a agjivin di publics puartevôs che a anunciavin intai lûcs publics i decrets, i judizis e lis intimazions dal Idiu.
Ancje Jesus al davuelzè il so impegn che al comandave une opare di predicazion. Il cantin de predicazion di Sant Zuan il Batiste al jere: "Pintîtsi par vie che il Ream dal Idiu al è prossimât".
Il cantin de predicazion presint al continue a jessi " il Ream dal Idiu". Partant, la predicazion fondade sulis Scrituris, a dismôf reazions. E je vigorose, dinamiche e, soredut e pretint une cjapade di postazion de bande di cui che la scolte. Cetancj a deventin opositôrs dal messaç dal Ream. Altris a son indifarents. Altris ancjemò a agradissin la buine gnove e a si messedin di conseguence.
La predicazion e ven fate di cjase in cjase, stant daûr al esempli dât di Jesus, e inte congregazion, ai components stes de congregazion, midiant pastôrs preparâts. Ducj i membris de comunitât a si doprin par "proclamâ la Peraule dal Idiu".
Batisim[cambie | modifiche il codiç]
Il verp "batiâ" al ven dal grêc "baptìzein" che al significhe "imerzi, parâ sot, inmerzi"(vocabolari grêc talian di Lorenzo Rocci).
Pai testemonis di Jeova, il batisim inte aghe al è dome un simbul esteriôr. E je la dimostrazion publiche che il cristian a si è avodât completementri e cence riservis a compî la volontât dal Idiu.
Cheste dedicazion, naturalmentri, no je une robe imponude, ma e je une decision dal dut personâl, dopo vê resonât cul cjâf e vê dismovût il cûr. Par chest motîf i testemonis no batiin i fruts.
Pai cristians invezit il batisim al è don di Diu e ce che jeovîts e anabatiscj a predichin nol è altri che une confermazion (o cresime).
Ream dal Idiu.[cambie | modifiche il codiç]
Pai testemonis a je la espression da sovranitât universâl di Jeova su lis sôs creaturis.
La Biblie e cjacare dal Ream dal Idiu come di un reâl guvier, fat di guviernants (Jeova, Jesus e di altris "144.000" soi elêts) e di sotans, une gnove umanitât fedêl. Il Ream al santificarà il non dal Idiu su la tiere e al cjonçarà il control di Satane. Al dislidrisarà dutis lis religjons pusticis e al unificarà dute la creazion inte adorazion dal sôl reâl Idiu.
Al eliminarà lis vueris e cualsisedi menace di vuere (Isaia 2:4) Al proviodarà magnocule in abondance a dut il gjenar uman.
Al eliminarà dutis lis malatiis e parfin la muart (Apocalis 21:4) L'umanitât a vivarà finalmentri di gnûf intun paradîs terestri.
La trinitât pai Testemonis di Jeova[cambie | modifiche il codiç]
I testemonis di Jeova a insistin su la unicitât dal Idiu e a refudin la dutrine de Trinitât fasint, secont lôr, une analisi des Scrituris. Intal Vecjo Testament intun libri (Deuteronomi 6:4) al è scrit "Scolte, Israêl, Jahve al è il nestri Idiu, Jahve al è un sôl”. Pai testemonis duncje Jeova al è l'unic Onipotent. Ancje Jesus al veve ricognossût chest fat cuant che al preà so Pari disint: "Cheste e je la vite eterne, ca cognossin te, l'unic vêr Idiu e chel che tu tu âs mandât, Jesus Crist" (Zuan 17:3)
Cul prin cristianisim lis robis no jerin cambiadis. L'apuestul Pauli al ricognossè: "Efetivementri a 'nd è par nô un sôl Idiu, il Pari, di dulà che a vegnin dutis lis robis". Chescj a son cualchidun dai lôr argoments par sostignî la lôr dutrine.
La muart di Jesus pai Testemonis[cambie | modifiche il codiç]
In dî di vuê dute la iconografie le presente su di une crôs. Secont i Testemonis invecit, Jesus al è muart su di un pâl.
A sostegnin chest afermant che la peraule dal grêc voltade "crôs" doprade in tantis presintis versions biblichis, e je "stauròs". Intal grêc classic cheste e figurave un sempliç pâl verticâl, dulà picjâ alc. La Biblie e dopre ancje il tiermin "xylon". Il "dizionari ilustrât grêc talian di Liddell e Scott al dà diviersis definizions a chest tiermin, tra lis cuâl "crôs" ma ancje "pâl". Il libri "The Non Cristian Cross (J.D. Parson, Londra), al scrîf che intal Gnûf Testament a no 'nt son frasis che a lassin pensâ che il strument di muart di Jesus al fôs fat di doi pâi incrosâts.
No si pos però ignorâ che storichementri il tiermin "crôs" al è stât daurman doprât tes traduzions latinis de Biblie e che dabon la crocefission e jere il strument di torture e muart doprât dai Romans par punî i crimins dai no-Romans.
I Testemonis purpûr no venerin nissun simbul, che al sedi crôs o pâl, su la fonde dal comant dât dal Idiu di no fasi nissune fate di imagjine ni tant mancul di inzenoglâsi denant di lôr. (Esodi 20:4,5)
I fradis di Jesus.[cambie | modifiche il codiç]
Fradi al segne ognidun dai fîs nassûts da un stes gjenitôr. Inte Biblie il tiermin al jere scrit in ebraic -'ach- e in grêc -adelfòs- e par fradi si intindeve ancje i fradilastris, vâl a dî chei che a vevin il stes pari ma la mari divierse (viôt i dodis fîs di Jacop vûts di cuatri feminis difarentis) o i fîs da stesse mari ma di pari difarents. Il tiermin "fradi", nol segnave dome la imediade parintât cjarnâl, ma ancje i nevôts e in sens plui lât ancje chei di une stesse tribù. "Fradis" lu si dopre ancje par chei che a son unîts intune cause comun e a àn fins e obietîfs simii (fradis spirituâi di une glesie o congregazion.
I cuatri vanzei, secont i Testemonis, a cjacarin dai fradis dal Signôr e a 'nt dan i nons: Jacum, Josef, Simon e Jude, nassûts in maniere dal dut naturâl dal matrimoni di Josef e Marie, dopo de miraculose nassite di Jesus.
No puedin jessi confondûts cun "cusins" parcè che cuant che inte Biblie si cjacare di nevôts o cusins nol ven doprât il tiermin "adelfòs". Al è escludût che a fossin segnâts come fradis spirituâi parcè che vie pal ministeri di Jesus, chescj no sfrancjavin fede in Lui.
La cuestion de Madone[cambie | modifiche il codiç]
I Testemonis a ritegnin che Marie e je stade une femine une vore favoride dal Idiu par meti al mont Jesus.
E dissendeve dal re Davide, de tribù di Jude, e e jere fie di Eli.
Da la conte bibliche i Testemonis a àn imparât diviersis lezions:
- o vin di vê prontece a scoltâ chel che l'Idiu al dîs par mieç dai soi profetis (Luche 1:26-37);
- o vin di vê curaç par azî in armonie cun chel che si impare su pe volontât dal Idiu (Luche 1:38);
- o vin di capî cetant impuartant che al è il preseament pe purece morâl (Luche 1:34);
Diviersis organizazions de cristianitât a insegni che Marie e je restade simpri virgjin.
Ma la Biblie, secont i Testemonis, e scrîf che Jesus al vè fradis (viôt il pont "I fradis di Jesus"), vûts normalmentri e naturalmentri dai rapuarts matrimoniâi cul so om Josef.Partant, fisichementri no podeve jessi restade virgjin nancje daspò dal part di Gjesù come che nissun al dinee. A ritegnin no just rivolzi preieris a Marie pur crodint in jê.
Parcè che, cuant che i dissepui a domandarin a Jesus come che si veve preâ, Jesus al rispuindè cu la famose preiere dal Pari Nestri (Mateu 6:9-13) dulà che nus fâs capî che lis nestri preieris a van rivolzudis a Idiu. E al zontà ancje: "Nissun al ven al Pari se no par mieç di me" (Mateu 14:6)
La cuestion dal sanc.[cambie | modifiche il codiç]
I Testemonis a refudin l'ûs dal sanc in medisine e a son contrariis a lis trasfusions.
Il lôr postâsi al è determinât primariementri inte obedience al comant dal Idiu contignût inte Biblie, di "astignîsi dal sanc" (Leviti 17:13,14 e Ats 15:22-29). Par il Creatôr il sanc al à un grant valôr e partant a nol devi jessi doprât in maniere falade.
Tratant il sanc cun particolâr rivuart, secont di lôr a si dimostre duncje di ricognossi che la vite a dipint dal Idiu.
No son i prins a ritignî chest. La storie e conferme che za i prins cristians, pûr di no sbandâ de lôr fede, a refudavin dutis lis robis fatis cul sanc. (Apologia del Cristianesimo B.U.R.)
I Testemonis di Jeova, a vuelin jessi curâts cun terapiis zovevulis e validis, ma cence violâ la lôr cussience tirade sù secont ce che lôr a intindin par "principis de Biblie".
Par chest ben vulintîr a acetin curis fondadis su alternativis a lis trasfusions.
La lôr Biblie[cambie | modifiche il codiç]
(Traduzion dal Gnûf Mont des Sacris Scrituris)
E je une volte in inglês derivade diretementri dal ebraic, aramaic e grêc, lis principâls lenghis di dulà che tal inprin a jerin compilâts i manuscrits (Targumim aramaic, Rodui dal Mâr Muart, Setante greche, ecc.)
E je dividude in Scrituris Ebraichis (Vecjo Testament) e Scrituris Grechis (Gnûf Testament)
Come supuart par lis scrituris ebraichis al è stât doprât il test da "Biblia Hebraica" di R. Kittel, mentri par lis scrituris grechis e je stade doprade l'edizion di Wescott e Hort. Purpûr par dut il test a son stadis scrusignadis tantis versions antighis in altris lenghis.
No cognossìn i nons dai tradutôrs parcè che i components dal Comitât di Volte (che al apartign a la societât Watch Tower Bible and Tract Society of Pensylvania) a domandarin di restâ cence non. Il lôr fin declarât nol jere chel di fâsi un non, ma di rindi onôr al Idiu, il rût autôr des Scrituris.
Carateristichis[cambie | modifiche il codiç]
E je voltade intun lengaç avonde moderni, sempliç, clâr e saurît.E cîr di atribuî a une peraule il significât plui just e po dopo lu ripet in maniere avuâl intai diferents contescj. E je avonde acurade ancje intal voltâ i verps cirint di rindi cun studi l'estri dai stes par svuincâ di disnaturâ il costrut e esprimi cussì un pinsîr diviers. Ancje se no je la prime, e je purpûr une des pocjis che a àn ripristinât il non divin (intai antics manuscrits il non dal Idiu al comparive plui di siet mîl voltis). Al è ancje di dî che su la Biblie al sta scrit che il nom di Diu nol pos vegnî pronunciât. Robe che i jeovîts dut câs a fasin. E je stade voltade in tantis lenghis modernis cussì di jessi a puartade di man in tancj paîs dal mont.
Ultimis zornadis[cambie | modifiche il codiç]
L'apuestul Pauli scrivint a un so dissepul al fasè mot ai "ultins dîs" (2Timoteu 3:1). Inte Biblie chest tiermin al segne un periodi che al puarte a un judizi divin, il cuâl al metarà fin a un sisteme di robis. Ator dal 70 d.C. i "ultins dîs" a si riferirin al sisteme judaic che al passà propri cu la distruzion di Jerusalem e dal so templi. Chest, secont i Testemonis, al prefigurave un plui grant judizi dal Idiu cuintri dutis lis nazions de tiere. Il corint sisteme di robis necuitôs al è aromai di tant timp jentrât intal periodi dai soi "ultins dîs". I Testemonis a sfrancjin chest su le base dal "segn" composit, ven a dî, fat di tantis provis, che Jesus al veve proferît ai soi dissepui (viôt i cap. 24 e 25 di Mateu, 13 di Marc e 21 di Luche).
Cetancj aspiets di chest "segn" a son:
E sbalçarà sù nazion cuintri nazion e ream cuintri ream (Mateu 24:7)
Vueris a 'ndi son simpri stadis, ma intal 1914 e je sclopade la Prime Vuere Mondiâl. E je la prime volte che dutis lis principâls potencis de tiere a forin implicadis. A cheste i vignì daur le Seconde Vuere Mondiâl e da le fin di cheste lis vueris a no son mai sieradis.
A montarà sù tante ilegalitât (Mateu 24:11,12)
Aromai le criminalitât e je difondude a nivel mondiâl e a no 'nd è stade tante come cumò. Chest al cjape dentri ancje il vilipendi pes leçs dal Idiu.
Simpri plui lis personis a metin al prin puest se stessis inte vite impen dal Idiu. Lis conseguencis lis viodin sot dai nestris voi, un montafin.
A 'ndi sarà cjaristie di provisions (Mateu 24:7)
Al è paradossâl. Cun dute la tecnologjie moderne, in tancj pais a 'ndi è une vore di gjenars alimentârs, pûr ogni an milions di personis a muerin di fam.
Si rive parfin al pont che, par vie di resons politichis e interès comerciâi, pais dulà che milions di abitants a àn pôc di mangjâ, a puartin fûr gran part de lôr miôr produzion in pais dulà che e je za bondance.
Intun lûc dopo chel altri morarijes (Luche 21:11)
A front dai straordenaris progrès de midisine, ogni an a son numerosis lis vitimis di cancars, malatiis dal cûr, AIDS, sclerosi multiplis. A somee ancje che a tornin in fuarce malatiis che a pareve canceladis par simpri.
A indi è po dopo un altri fatôr particolâr che al segne il nestri timp:
Cheste buine gnove dal ream e sarà predicjade in dute le tiere.... (Mateu 24:14)
Cheste buine gnove e ven predicjade in oltri 239 pais e isulis e intes parts plui lontanis de tiere.
I Testemonis a dedichin ogni an milions di oris a cheste ativitât, fasint visitis intes cjasis des personis e dant cussì a ducj le pussibilitât di scoltâ il messaç.
La fin di chest sisteme di robis no sarà il risultât di une fruce indiscriminade, come che tancj a temin, par esempli cun une vuere nucleâr. Su le base des Scrituris, i Testemonis a segnalin che in curt a rivarà la vuere dal grant dî dal Idiu strapodint a Armaghedon. Cheste no distruzarà la tiere, ni l'intîr gjenar uman.
Fiestis dulà che i Testemonis no partecipin[cambie | modifiche il codiç]
Nadâl[cambie | modifiche il codiç]
Nissun cristian al à mai crodût che Crist al sedi nassût ta chê date, ma si à sielt chê date come simboliche. Pai Testemonis (ma no dome par lôr) Jesus nol è nassût il 25 di dicembar. Une motivazion e je che, come che si lei intal vanzeli, al timp de nassite di Jesus i pastôrs a jerin intai cjamps di gnot cun lis greis (Luche 2:8-11). Intal mês ebraic corispondent al nestri dicembar, in Palestine al faseve une vore frêt e ciertis voltis e colave ancje la nêf. Nol è pussibil che i pastôrs a fossin ancjemò al viert cun lis greis.
Une enciclopedie, (Dizionario Enciclopedico Italiano di G. Treccani) al declare: "Aromai al è cognossût universalmentri che ai Paris de glesie dai prins trê secui, e jere discognossude la fieste de nativitât di Crist. Inte sielte dal 25 di dicembar al vè une vore di influence il calendari roman che al memoreave in che dî il solstizi invernâl e il nadâl dal "soreli invit".
Pasche[cambie | modifiche il codiç]
La Pasche e jere une fieste ebraiche che e memoree il passaç de sclavitut ae libertât. Idiu al à comandât ai israelits di celebrâ ogni an (14 di nisan) in memorie de lôr liberazion de sclavitût dal Egjit. Jesus, che al jere un ebreu rispietôs de Leç, al celebrà la Pasche ebraiche cui soi apuestui. In che stesse sere Jesus al instituì une altre celebrazion, le Memoreazion de sô muart, che e sarès vignude di li a pôc. E je cheste che i Testemonis a ricuardin ogni an, come che lui al à comandât.
Tantis usancis leadis a le Pasche a son di origjin pagane. L'ûf, par esempli, al è il simbul de vite che e mene al inizi de primevere. I ûfs tenzûts di Pasche, a figuravin za a so timp intai rîts caldeos de antighe Babilonie.
Prin dal an[cambie | modifiche il codiç]
Venerazion dai muarts[cambie | modifiche il codiç]
Impuartance dal cognossi il non dal Idiu[cambie | modifiche il codiç]
Une motivazion nus e dâ l'apuestul Pauli cuant che al scrivè la letare ai cristians a Rome (Romans 10:13) " Ognidun che al invoche il non di Jeova al sarà salvât".
Jesus stes inte preiere model dal Pari Nestri (Mateu 6:9) al veve metût la santificazion dal non dal Idiu - ven a stâi il fat ricognossi la so santitât e tignîlu cu le plui alte stime - al inizi de so preiere.
Cognossi il non dal Idiu, nol significhe dome savê a livel mentâl che il so non al è Jeova.
Al significhe imparâ chel che tâl non al figure e partant adorâ l'Idiu al cuâl i aparten.
Partant no je une semplice etichete. Lu rapresente come persone.
O podin alore santificâ il non dal Idiu, fasintlu cognossi a chei altris, obedint a lis sôs leçs e ai soi comants.
Jeova al protêç chei che a amin il so non, lu declare esplicitementri il salmist (Salm 91:14)
Al promet la vite eterne intun futûr gnûf mont a chei che a sperin in Lui (Zuan 17:3).
Organizazion[cambie | modifiche il codiç]
Dutis lis congregazions dei Testemonis a seguissin il model doprât dai prins cristians a Jerusalem.
Jesus al veve prometût che a 'ndi sarès stade une classe di oms, clamade "sclâf fedêl" (Mateu 24:45), sostignude dal Spiritussant dal Idiu che e varès professât Jesus come "pastôr ecelent" e unic capocje des congregazions.
Cheste classe e varès organizât e vuidât lis congregazions in base a le Peraule dal Signôr.
La classe dal sclâf par assolvi le responsabilitât di proviodi past spirituâl, e à metût adun intai diviers pais ents juridics, ven a stâi societâts legalmentri ricognossudis.
Chescj ents religjôs a possedin e a direzin stampariis che a butin fûr Bibliis e publicazions biblichis par jessi dopradis inte opare di predicazion e par vê cure dai bisugns spirituâi des congregazions.
Lis Filiâls di ogni pais a direzin l'opare des congregazions locâls midiant un comitât di Filiâl. Plui congregazions metudis adun a formin une circoscrizion. Plui circoscrizions metudis adun a formin i distrets.
Lis dimensions des circoscrizions e dai distrets a variin a secont di diviers fatôrs: gjeografics, linguistics e consistence des congregazions. Sedi tal cjamp des circoscrizions che dai distrets, a esistin dai diretôrs viazants che prestin servizi par puartà jutori a lis variis congregazions.
Inte congregazion a esistin dai "anzians" che a si cjapin cure dai bisugns spirituâi di ogni membri, a presiedin lis adunancis, e a organizin l'opare di predicazion.
Chescj anzians a vegnin nomenâts dal Spiritussant, intal sens che par jessi tai a devin sodisfâ i ecelents recuisîts contignûts inte Peraule dal Idiu (1 Timoteu 3:1-7).
A fasin il lôr lavôr no par fuarce, ma volontariementri, ni par mutîfs di vuadagn. Nissun component de congregazion al davuelzi l'opare par vuadagn, in armonie cul comant di Jesus: " A gratis o vês vût, a gratis o vês di dâ" (Mateu 10:8).
L'opare e compuarte une vore di spesis pe leterature, pes scuelis, pai missionaris sparniçâts ator pal mont, pe costruzion e il manteniment dai lûcs di cunvigne (Salis dal Ream). Il dut al ven sostignût di contribuzions volontariis.
No si fasin coletis, ni si pretint monede.
In ogni Sale dal Ream a si cjatin des casselis pes contribuzions e ognidun al met ( in assolude riservatece) chel che al à decidût intal so cûr. A le fin di ogni mês al ven let a dute le congregazion il rindicont, in maniere che ducj a sedin visâts.
Ducj i membris de congregazion a acetin in plene libertât di associâsi a le organizazion, impegnantsi a stâ daûr a le diretive dal sclâf fedêl, savint che chescj a stan daûr a le diretive dal Crist.
Ognidun al è libar di dissociâsi de organizazion in cualsisei moment se al prossume di no podê sodisfâ i recuisîts, ma al po jessi ancje slontanât da un comitât a pueste, cuant che al comet in maniere ripetude e volontariementri azions in contrast cui principis che il membri al veve volontariementri acetât.
Purpûr, une volte mostrât sincîr pintiment, le persone e ven acolzude inte organizazion.
Vitimis dismenteadis dal regjim nazist.[cambie | modifiche il codiç]
Intal 1933, Hitler al traè une campagne par disterminâ chês personis ditis "maniacs de Biblie", parcè che ju considerave soversîfs e çarlatans.
Hitler al disfà la organizazion dai testemonis in Gjermanie.
Miârs di testemonis di diviersis nazions de Europe a forin butâts intai cjamps di concentrament.
I testemonis no jerin intai cjamps di concentrament par sei stâts criminâi. Tant al è vêr che i uficiâi des SS cuant che a vevin bisugne di sbarbirâsi, netâ la cjase o viodi dai fruts, a sielzevin dai testemonis. A savevin che no varessin mai fat mâl a nissun ni a varessin tentât di scjampâ.
I testemonis a jerin impresonâts par vie de lôr fede. A jerin perseguitâts parcè che a si refudavin di zurâ fedeltât a Hitler e di prestâ cualsisei forme di servizi militâr.
Plui voltis a fo prometude a lôr la liberazion dome se a vessin firmât une declarazion che cun chê a dineavin lis propris convinzions. Di fat ducj, fale cualchi ecezion, a si refudarin.
Intai cjamps i testemonis a jerin bolâts cul triangul viole tipic dai "maniacs de Biblie". A muririn a centenârs.
Leams[cambie | modifiche il codiç]
- (inglês) (talian) La tor di vuardie, il gjornâl uficiâl dal moviment, (in plui di dusinte lenghis)
- (inglês) [1]
- (talian) Test de intese ienfri la Republiche Taliane e i Testemonis di Jeova


text:
sabato 19 aprile 2008
TI CONFESSI LA MÊ INCOERENCE
Sicuramenti la figure di chest preidi, massime tai ultims agns di vite, a reste problematiche encje parcè che, se a presente une vore di pregjos e di cualitâts come ch’i vin jodût parsôre, a manten e a pant plui di cualchi debolece, che dutcâs a no sminuis il peis globâl da personalitât di pre Toni. Une di chestes deboleces, seconti me, a è stade la so ostinade rivalitât cu la gjerarchie gleseastiche che, pur meretant dispes series critiches encje da bande dal scrivent, a conserve simpri il pregio di iessi l’uniche istituzion umane (e quindi cetant falibil) che à savût, ben o mâl, tignî dongje la Gleisie Catoliche in periodos cetant neris e dificî (la vessino i Luterans o i Ortodos!): se pre Toni al ves valutât miôr encje chest aspiet, forsit al vores vût plui misericordie par papes e vescui e mancul sigurece pas sôs opinions. Un ate forme di debolece a è stade la sô posizion di pacifist unilaterâl e di stenuo opositôr di dutes la declarazions uficiâls da Gleisie Catoliche in ambit etic (abort, eutanasie, muart) sessuâl ( matrimonis gay, copies di fat, uteros in afit, pirule dal dì dopo, maris-nones) morâl ( vuere, adozions, embrions, clonazion) come se la Gleisie , usance pre Toni, a no ves di impaçâsi encje dal om real di vuei ma a ves nome di restâ sierade in canoniche o in sacristie a dî rosaris e novenes, cence fâ sintî la sô vous autorevul (ma no autoritarie), massime in dì di vuei cun dut ce ch’and è pal mont e pal Italie, dulà che la nove religjion nichiliste a dete ogni dì su ducj i mass media l’agjende socio-politiche. Lassâ cjacarâ ducj su dut, ma stropâ la bocje a Gleisie (e al pape) che encje culturalmenti a nol temi confronts cun nissun e al à ce insegnâ a tancj di lôr. A è restade nome la Gleisie a scombati pal om: se a no foss dulà saressino bielzà rivâts? Un’ate debolece di pre Toni jò la cjati tal so mût di ricuardâ il so seminari cun chel libri che par me (e jal ai det e scrit plui voltes tai agns passâts) al è nome une impietose autopsie di un cadavar riesumât a passe 30 agns da muart, là che une autopsie a si à di fâle simpri cun cetante pietât sedinò a devente “vilipendio di cadavere”. E po: une autopsie a covente par capî las causes platades di une muart repentine o par indagâ a fin di ben une muart incomprensibil o ben par prontâ eventualmenti alc di rimedi pai vîs. Fâ une autopsie dopo 30 agns da muart a ce covente? A po coventâ al judiç, tratantsi di un delit; ma intun câs di muart naturâl (come chê dal seminari) a si po dî nome che al è un at culturalmenti inutil e praticamenti superfluo. Massime se in cheste ricognizion tardive a si esaltin nome i aspiets umans negatifs cence nomenâ mai chei, pous o trops, positifs. (dal Bollettino parrocchiale di Paluzza, Pasqua 2008)
O pretint une glesie perfete cuant che jo o soi l'imperfezion personificade (pre Toni)
Nessun commento:
Iscriviti a: Commenti sul post (Atom)


text:
SIMPRI BOGNS. Gianni Nazzi, Giancarlo Ricci, La flôr des dètulis, Udin, 1995
“Alore ce mi còntistu, frut?” “No sai. Par dî, bisugne savê”.
E, naturalmentri, plui si sa, plui e miôr si pues dî. Alore Nazzi e Ricci a son lâts a sgjavâ il cjamp de lenghe furlane par tirâ fûr chestis perlis. Une cerce? Vele (Nazzi al dopre une sô grafie che no je chê uficiâl stabilide de LR 15/96, ndr): Stâ sul cˇhaval dal mat. Vê un spali dal numar un. Jessi Bete de lenghe sclete. Lavâj i pîs a un par bevint l’aghe. Tignî impiade une cˇhandele a la Madone e une al diaul. Jessi scùr tanche une bocˇhe di lôv.
Perlis cjapadis sù a câs jenfri lis primis setante pagjinis di chest libri preziôs, metût adun bielzà vincj agns fa, ma simpri bon. Il studi si compon di trê parts. Inte prime, i doi autôrs a cataloghin 1293 espressions talianis, cui ecuivalents furlans (cuasi simpri plui di un). La seconde e presente une schirie di tiermins talians significatîfs (par ordin alfabetic) che a permetin di rimontâ in maniere facile ae espression intierie. La tierce part e presente ancje cheste une schirie di tiermins, ma cheste volte furlans, che a rimandin aes espressions de prime part.
Duncje si trate di un studi meticolôs e resonât, metût dongje cun competence e cun criteri sientific. Un imprest util une vore e facil di doprâ: ti ven iniment une peraule, un mût di dî, une detule che e doprave la none…tu cjapis in man chest libri, tu ziris lis pagjinis…vele chi, e veve reson la none.
Eros Bassi, inte sô presentazion dal volum, al rivoche il mont di une volte, chel che al doprave chestis espressions. E nus dîs di chê straordenarie butade di un frut, che o vin citade in incipt. Carla Marcato, invezit, e firme une premesse di caratar linguistic, che e furnìs spiegazions su lis origjins des detulis plui coloridis: capî il morghin al à un riferiment al todesc morghen, capî il bergamo ai pastôrs che a vignivin di chês bandis là, girâ la Calabrie a une tiere lontane che cuissà dulà che e je, jessi une sinigoe a une lenghe che no si le capìs e v.i. In lâ a Patràs, po, i fats storics (a Patràs, citât greghe, a vignivin mandâts chei che a fasevin bancjerote e a Patràs i venits lis vevin cjapadis di brut intal 1466) si misclicin cu la etimologjie latine ire ad patres, vâl a dî murî.
Si reste scaturîts di cetant siore che e je la lenghe furlane: cualchidune di chestis detulis no si lis cognosseve, si lis veve sintudis cualchi volte cence fâur câs. E velis culì, dutis a puartade di man. ❚
Laurin Zuan Nardin


text:
Archive for the ‘prime pagjine’
Ogni volte che o torni in Friûl, o ai une ocasion di plui di metimi in contat cun la mê essence. Ce che al è vîf tal gno cûr.
O torni a scuvierzi des odôrs, lûs e sensazions che a son un nudriment.
_Chest sintiment al è tant plui grant cuant che plui e je la int [...]
Posted on on Ottobre 15th, 2016 in
2016, Articoli, Otubar, prime pagjine |
No Comments »
Cuant che al è un taramot, nô furlans lu sintìn dentri in mût particolâr ancje se al sucêt lontan. Si pues crodi cuant che al sucêt in lûcs che nus ricuardin i puescj li che al si fasè sintî l’Orcolat chenti, massime sui cuei dal Friûl, tant che chel dal centri Italie.
__ Ogni volte che [...]
Posted on on Settembre 15th, 2016 in
2016, Articoli, Setembar, prime pagjine |
No Comments »
Fevelâ di imigrazion al è tant che cjaminâ suntune cuarde di ecuilibrist: al bisugne distrigâsi tra memorie dal passât e idee di futûr, tra principis assolûts e un sintiment realistic. Provìn a passâle fûr, cheste cuarde.
*** I buonisti di profession – in gjenar no son a stâ li che e je alte densitât di imigrazion [...]
Posted on on Luglio 14th, 2016 in
2016, Articoli, Lui, prime pagjine |
No Comments »
Al sucêt dispès che, o par vie di cjamin masse lunc o par strachece, une persone e vedi dibisugne di une polse e i vegni di cjalâ indaûr par misurâ cul voli de inteligjence e la batude dal cûr la trate finide. O soi daûr a cirî di cjalâ dentri i 40 agns che nus [...]
Posted on on Giugno 14th, 2016 in
2016, Articoli, Jugn, prime pagjine |
No Comments »
II letôrs de La Patrie dal Friûl dal sigûr a san ce che al è sucedût intal 1420, e a chei che no san ur al conti: la Serenissime Republiche di Vignesie, che e stave cressint di podê e di fuarce, e je rivade in Friûl sdrumant Aquilee, e à fat colâ il patriarcjât, puartât [...]
Posted on on Maggio 14th, 2016 in
2016, Articoli, Mai, prime pagjine |
No Comments »
E rive la Fieste dai 3 di Avrîl dal 2016 in tun Friûl che nol è chel dal 1077 e nancje chel che, par mil agns, al à passat ogni sorte di provis, invasions e parons diferents, fin al taramot di 40 agns fa, cence mai pierdi la sô identitât.
_E rive, ai 3 di Avrîl, [...]
Posted on on Aprile 15th, 2016 in
2016, Articoli, Avrîl, prime pagjine |
No Comments »
Vie pal 2013 mi è capitât di dâ une man a une serie di trasmissions di Onde Furlane dal titul Nazion in Moviment. Si deve une cjalade al teritori, ae economie, al sociâl, aes istituzions. Si voleve capî se a jerin ideis e fuarcis par sostignî un pont di viste furlan su lis cuistions decisivis [...]
Posted on on Marzo 15th, 2016 in
2016, Articoli, Març, prime pagjine |
No Comments »
Viodìn di no stâ tant a cincuantâle: di cuant che e je nassude la agriculture, la politiche agricule le àn simpri fate i sorestants, chei cuatri gatos, mai i contadins. Une volte il re e il pape e il cont e il marchês e i cjalunis, vuê lis multinazionâls. E la Regjon e il guvier [...]
Posted on on Febbraio 15th, 2016 in
2016, Articoli, Zenâr-Fevrâr, prime pagjine |
No Comments »
✽✽ L’an si siere intal non de violence e dal orôr. Ce che al è stât fat a Parîs al compuarte consecuencis inimagjinabilis in dute Europe e duncje i tocje ancje al nestri Friûl tignînt cont. Nus rivuarde di dongje pal probleme dai flus migratoris, ma ancje pe disposizion che il guvier al tignarà viers [...]
Posted on on Dicembre 14th, 2015 in
2015, Articoli, Dicembar, prime pagjine |
No Comments »
✽✽ Nancje che al fos rivât Obama, ma nancje di gnûf Renzi: e je bastade une ministre par tornâ a viodi a Udin lis trupis antisomosse talianis. La creazion in vie Glemone de zone rosse - chê fasse di sigurece par evitâ incidents che o sintìn dî cuant che si fâs il G7 - par [...]
Posted on on Novembre 14th, 2015 in
2015, Articoli, Novembar, prime pagjine |
No Comments »
✽✽ I autonomiscj furlans a àn sostignût simpri di jessi favorevui a une specifiche soluzion pal câs Triest. Une volte afermade la diversitât storiche, economiche e culturâl tra la capitâl regjonâl e dut il Friûl, di Gurize a Pordenon e duncje no dome Udin, si è sostignût simpri la dibisugne di une forme ancje istituzionâl [...]
Posted on on Ottobre 14th, 2015 in
2015, Articoli, Otubar, prime pagjine |
No Comments »
✽✽ Di pôcs dîs si son tornadis a vierzi lis scuelis e il nestri pinsîr al pues dome che lâ a chês miârs di fameis che ancje chest an a àn dit di sì al insegnament dal furlan. No cate dut, o zontìn nô, viodudis lis tantis lacunis che, ancjemò vuê, il studi de marilenghe [...]
Posted on on Settembre 15th, 2015 in
2015, Articoli, Setembar, prime pagjine |
No Comments »


text:
La cunvigne pai 50 agns di Moviment Friûl
Si son dâts dongje propit alì che dut al è scomençât: i protagoniscj de aventure dal Moviment Friûl a àn volût memoreâ une storie lungje 50 agns cuntune cunvigne al Ambassador Hotel di vie Carducci, dulà che ai 9 di Zenâr dal 1966 e je nassude la fuarce politiche che plui e à savût fâ jentrâ la idee di autonomisim intal cûr e intal cjâf dai furlans. E je stade une fieste sincire e cence cjacaris fûr di puest, che si è concentrade sui senaris politics di in chê volte ma ancje su chei di cumò. Parcè che al è clâr a ducj che al è ancjemò cetant lavôr di fâ, pe autonomie e pal autoguvier dal Friûl. Il sium che al à stiçât la nassite di cheste cove di furlans bogns di sfidâ Dc e Pci par domandâ plui svilup e cognossince e mancul casermis al è stât rievocât di Raffaele Carrozzo, che in chê volte al jere president dal Circul universitari, di Sandro Comini e Giorgio Jus, che a jerin students combatîfs e ferbints ativiscj, e di Gianfranco Ellero. A fâ il mestri di cerimonie, il segretari politic Marco De Agostini, che no si è limitât ae memorie ma al à scugnût indreçâ ancje un apel ae azion parcè che salacor o sin daûr plui a pierdi la nestre autonomie che a vuadagnânt di altre. La situazion e je grivie parcè che il progjet di une Macroregjon trivenete al è alc che al sta lant indevant cun fuarce. Par chest e riscje di colâ a tocs la idee di “guviernâsi di bessôi” che e veve puartât za tal 1968 il Mf a viodi elets in consei regjonâl Corrado Cecotto, Fausto Schiavi e Gino Di Caporiacco. Al covente mobilitâsi e il Mf al à anunziât di volê inmaneâ une schirie di cunvignis par meti dongje un discors autonomist fuart su temis tant che la lenghe furlane e la universitât dal Friûl. Magari pensant che pes elezions che a vignaran, al coventarà cirî fûr cualchidun che lu puarti indevant. ❚
✒ Walter Tomada


text:
La poesie si trasforme in musiche: Amôrs, lis poesiis di Cappello a cjapin vite tes notis di Miani
Tredis composizions poetichis vistidis di musiche, colôrs, sensazions e emozions. Al è cussì che al nas Amôrs, il progjet artistic ideât e diret dal musicist Renato Miani, su la racuelte di poesiis Amôrs (1999) cu lis lirichis dal prestigjôs artist e poete furlan Pierlugi Cappello.
Il mestri Miani, un dai compositôrs contemporanis plui impuartants, al met dongje un recital musicâl par vôs e piano, cun la colaborazion di doi zovins interpretis furlans di altissim nivel: Elsa Martin ae vôs e Matteo
Andrea al piano.
Cheste composizion e je creade di cjançons su la linie tra “sacri e profan”, ispiradis de musiche lizere e dai lieder todescs, ma ancje dal jazz e di suns ricercjâts te musiche di vuê. Come che al conte il mestri «Amôrs al rapresente une fusion di monts, siôrs di sugjestions e inricjîts de vôs cjalde e tenare di Elsa e dal sontuôs pianoforte di Matteo».
«Te poesie di Cappello o ai cjatât tante musicalitât e soference e fin dal prin moment mi è propit scatât un alc» cussì il mestri Miani nus conte cemût che al à tacât a lavorâ a chest progjet che, tal mieç di tancj altris impegnis, al à realizât in cuatri agns.
Dut al è scomençât tal 2011 cuntun progjet musicâl che chê volte lu puartà a lavorâ su trê poesiis di Cappello, che Miani al à simpri amirât e puartât grant rispiet par lui.
«Cu la musiche o vevi di creâ leams in ordin creatîf, e chest al è stât pussibil metint in sucession tocs che a reagjissin un cun chel altri par contrast o continuitât, lant a creâ leams soteranis, pûr te diversitât».
«A nivel musicâl o soi simpri stât ancorât al gno gjenar musicâl, plui classic e tradizionalist, ma in cheste gnove situazion o scugnivi cirî une forme di espression che e rivàs a fevelâ une lenghe condividude: svicinant il passât al presint, metint dongje altris formis musicâls plui contemporaniis o plui comerciâls e difondudis». «Dut chest confrontâsi e fondisi di monts nol sarès stât pussibil cence la colaborazion cui doi zovins musiciscj, ducj i doi ecezionâi. Un ringraciament in particolâr al va soredut a Federico Rossi e ae Associazion Culturâl Colonos che mi àn sostignût par realizâ cheste opare».
Domandant al mestri cuâi che a sono stâts i tocs plui dificii di realizâ e cuâi chei che i stan plui a cûr, nus conte che ducj intun mût o in chel altri a àn lassât un segn. «Tu tu mi cjalis soriane, cun voi e Vorès podêti dî, jo, strac pavêr a son stâts i dôi tocs plui dificii di realizâ, sei a nivel formâl che di composizion musicâl par vie dai tescj particolarmentri impegnatîfs.
Il toc che plui di ducj al fâs efiet al è Mondimi me, che par volê florî, che al è ancje il toc plui curt de racuelte.
Al scoltadôr i pues someâ improvisât, parcè che o vin une part cjantade cence acompagnament, dome cun cualchi acuardi svoladi
dal piano.
Daspò, a proposit di tocs stramps, o vin O cerci l’aiar che tu spetenis cu li’ mans dulà che la musiche e zuie a sun di onomatopeis.
Chest toc di fat si rifâs ae liederistiche pal fat che e je presint une part strumentâl: il piano al realize un svolaç di notis par descrivi sensazions.
Il toc che plui di ducj mi plâs al è però l’ultin de racuelte, Come lûs che mi svee prin di buinore, svoladi e essenziâl, seguît di doi tocons luncs e elaborâts, che al à une atmosfere che di lontan e ricuarde lis armoniis dal blues, simpri di fat stemperadis.
Presentade pe prime volte te suaze di “Avostanis 2015”, la opare “Amôrs” e à za fat il zîr di mieç Friûl e e continue il so percors cun tancj progjets e concierts in program.
Il CD realizât de Associazion Culturâl Colonos di Lestize al è disponibil su richieste a Radio Spazio 103 o scrivint a info@colonos.it ❚
✒ Moira Pezzetta


text:
Cuatri furlans cun lirichis in marilenghe in finâl al premi di poesie Gozzano
Domenie ai 18 di Otubar a Terzo, in provincie di Alessandria, si fasarà la premiazion de edizion 2015 dal Concors di poesie e narative Guido Gozzano, un dai plui impuartants a nivel talian.
La manifestazion che e cjape il non dal innomenât poete turinês, vivût tra la ultime part dal Votcent e l’imprin dal secul XIX, e je rivade ae sô edizion numar vincjesîs.
Juste cualchi dì indaûr, i siei organizadôrs a àn dât fûr la liste dai autôrs finaliscj. Te sezion dedicade ai libris di poesie si cjatin ben cuatri firmis furlanis: Luigina Lorenzini cuntun libri inedit, Maurizio Mattiuzza cun “La Donna del Chiosco sul Po”, Laurin Zuan Nardin cun “La carretta sfavillante - La briscje sflandorose” e Jacum Vit cun “Trin Freit”.
Une gnove conferme dal valôr de scriture poetiche dai autôrs dal Friûl, sedi par furlan che cun altris lenghis. Jacum Vit, cul stes libri che al partecipe al Gozzano, chest an al à vinçût ex aequo il premi Pascoli – altri prestigjôs premi talian - te sezion “dialetto” (come che le clamin lôr, N.d.R.).
O viodarìn cemût che e larà a finîle, intant us proponìn une cerce di poesiis in lenghe furlane presintis tai trê libris, une par autôr. ❚
Luigina Lorenzini
(Libri inedit)
––
A propo∫et di diu, e di fâ malta
Senticji un moment, e šcolta: ce êsel reštât
da las seras e diši ogni sorta di rubas
da las cunfidenzas, dai dolz
fats cuei a cjasa di lui.
Vin cjecarât di credi, capîši, di via ducj la štessa anima
po sin išûts da la puarta:
a lui, siò fi nencja nol j cjecara
ìa no špieta nišun par mangjâ
nos no ši vidìn cua∫i pi.
Ce c’a conta a é noma la vita vera
il rešt a’ son cjacaras* ruštidas in t’una veranda
par torna a fa su ognun il sio mont
di fritulas pi cotas, o croštoi cu las bufulas pi grandas.
Una cjarta dal mont, dal alt
ai son i vuai dai gjats tal soreli.
* cjacaras, ma ancje crostui
Maurizio Mattiuzza
Di “La donna del chiosco sul Po”, La Vita Felice, 2015
––
Di bot il frêt
Di bot il frêt e finalmentri
chest spasimâ da la lune, il cricâ
resurît di un ramaç, no je vere
che d’unviar dut al polse cu la tiere
a ‘nd’è ancjemò storiis e stelis, bausiis
ditis par stâ ben, la maravee
ch’a strenç il dì su la marine
amôrs fats par lassâsi
facendis di rabie e di lûs
come a no crodi che si nas pierdûts.
Laurin Zuan Nardin
Da “La carretta sfavillante - La briscje sflandorose” , Gaspari, 2015
––
(cence titul)
Il poete,
tu sâs,
al è di bant il poete
nol puarte dongje nuie il poete
il poete
al va intal sore sere
delicât e lunc
al va intune maluserie
di trois in miezeombre
al va a dismovi i grîs
a fâi lûs a lis lusignis
al va
il poete
a ingrumâ il scûr
a disturbâ l’arint de lune
al va
a scoltâ
chê ligrie di cisilis
intal aiar fresc e gnûf
e al impie l’aur
dentri intai voi des stelis
Giacomo Vit
Da “Trin freit”, Circolo Menocchio, 2014
––
Coru blanc
A son straordenaris, i nustris sests.
No pì ciùs, a si piàrdin ta l’aria.
Muts, lizèirs, fofs.
Ànzui pessotons i sin doventàs,
e i nustris impres’c a duàrmin
drenti lis stàlis, a s’insumièin
dal lui sdrondenòn… ❚
Di lidrisebutui.wordpress.com/Redazion


text:
Il prin
ministri vicjari britanic, Nick Clegg, al à comunicât che in Avrîl
la organizazion Cornish Language Partnership e ricevarà un
finanziament di 120 mil sterlinis cun chê di svilupâ gnovis azions
par promovi e svilupâ la lenghe proprie de Cornualie. Par Clegg, il
cornic al è un element centrâl pe identitât di cheste tiere e vê
une lenghe vive e che e cres al jude la Cornualie a jessi diferente
di chês altris regjons e duncje a promovile e a clamâ dongje plui
visitadôrs. L’interès pe lenghe al va dilunc a cressi, e conferme
la presidente de organizazion Jennifer Lowe, e no dome framieç de
int de Cornualie, ma ancje tra cui che le visite. I fonts che a
rivaran di Londre a coventaran par promovi l’ûs dal cornic sui
prodots e su lis marcjis tipichis de Cornualie e par slargjâ la
presince di cheste lenghe intes scuelis.
Font:
BBC, 21/03/14


text:
I risultâts
de cuinte inchieste sociolinguistiche sul Paîs Basc a son stâts
presentâts ai 16 di Lui a Donostia. Suntune popolazion totâl di
cuasi 2 milions e 650 mil personis, chês in stât di fevelâ par
basc a son 714 mil, o sei il 35% in plui di vincj agns indaûr, e
chês che lu capissin a son 388 mil. Dal 1991 al 2011 ancje lis
personis in stât di capî ma no di fevelâ la lenghe a son cressudis
e dal 7,7% a son passadis al 14,7%. La percentuâl plui alte di
personis bilengâls si le cjate inte fasse tra i 16 e i 24 agns sei
inte Comunitât Autonome Basche (59,7%) che in Navare (20,8%), intant
che in Iparralde, o sei la part dal Paîs Basc che e je dentri dal
stât francês, tes personis cun plui di 65 agns. Si trate di dâts
che, tra lis altris robis, a mostrin in maniere clare i efiets des
diviersis politichis linguistichis metudis in at inta chestis trê
areis aministrativis dal Paîs Basc. Par chel che si riferìs ae
trasmission de lenghe dentri de famee, tal câs che ducj i doi
gjenitôrs a fevelin la lenghe, il passaç al va di un minim dal 87%
in Iparralde a di un massim dal 97% inte CAB, intal câs che a fevelâ
par euskara al sedi invezit dome un dai gjenitôrs si va dal 56% dal
Paîs Basc francês al 71% de CAB.
Par chel
che al rivuarde invezit la seste inchieste sul ûs de lenghe basche
intes relazions sociâls fûr de famee si à che il 13,3% des
conversazions si davuelç par euskara, un dât cuasi compagn a chel
dal 2001 e di trê ponts plui alt dal 1989. Intai ultins dîs agns
l’ûs de lenghe basche intes relazions sociâls si à stabilizât
cundut che il numar des personis bilengâls al è lât dilunc a
cressi. Il dât al cambie però di provincie in provincie: intai
ultins agns l’ûs dal euskara intes conversazions publichis si è
un tic sbassât in Iparralde (6,2% dal totâl), in Araba (4%) e in
Bizkaia (9,4%), al è restât compagn in Navare (5,7%) e al è
cressût in Gipuzkoa (33%). A pesâ su cheste situazion al è il fat
che la maiorance de popolazion basche e vîf in areis là che mancul
di un cuart de int e je in stât di fevelâ par euskara. Cemût che a
spieghin i ricercjadôrs che a àn curât la inchieste, fevelâ par
basc no je dome une cuistion di volontât o di leam cu la lenghe, ma
al à a ce fâ massime cu lis ocasions che si à par fâlu.
Font:
Noticias de Navarra, 17/07/12; El Correo, 07/07/12


text:
Irlande: gnovis risorsis linguistichis in rêt
Al è stât il ministri irlandês pai afârs comunitaris, rurâi e dal Gaeltacht, Éamon Ó Cuív a lançâ i gnûfs servizis pe lenghe irlandese de societât Gaelchultúr. Si trate di un cors e di altris materiâi linguistics in rêt che si zontin ai cors pal personâl des aministrazions e dai ents publics che Gaelchultúr e davuelç za di cuatri agns sul teritori. Il cors, che al è il prin in rêt par gaelic irlandês, al varès di jessi metût a disposizion in curt, si pense za tor Jugn, ancje des impresis privadis e dal rest dal public. Tal zîr di trê agns il cors al sarà svilupât su sîs nivei di competence e si metarà a disposizion un cors di base par imparâ l’irlandês par ducj chei che, ator pal mont, a son interessâts ae lenghe proprie de Irlande.


text:
Il prin di
Novembar la television in lenghe galese S4C [Siânnel Pedwar Cymru] e
à finît trente agns. L’aniversari, che al ven celebrât cul tornâ
a proponi une schirie di programs che a àn fat la storie de
emitente, al è stât massime la ocasion par fâ il pont sui
problemis di risolvi e su lis strategjiis di imbastî pal avignî. I
problemis plui grues a son chei di une riduzion des risorsis e dai
spetatôrs. Chest ultin aspiet al diven de incressite dal numar des
emitentis a disposizion e al compuarte ancje une diminuzion des
jentradis publicitariis. Cun di plui, a sbassâ lis risorsis a
disposizion e à contribuît ancje la decision dal guvier britanic di
no finanziâ plui in maniere direte la television galese, ma di lassâ
che i fonts publics a divegnin di un acuardi tra S4C e la BBC. In
ocasion des celebrazions pai 30 agns, il diretôr de emitente galese,
Ian Jones, al à comunicât che tra lis gnovis strategjiis che si
ponte a svilupâ si à il dopleament par inglês di un pôcs dai
programs, chei plui di atrat, di maniere di slargjâ il numar dai
spetatôrs. Si tratarès di un servizi disponibil suntun canâl di
acès secondari e al varès di jessi paiât cuntun aument de
publicitât. Un altri pas di fâ, al à zontât Ian Jones, al è chel
di recuperâ une part dal public, massime chel plui zovin, cul
svilupâ contignûts che a ledin ben no dome pe television, ma ancje
par altris plateformis tant che telefonie celulâr, tablets e v.i.
Font:
BBC, 01/11/12


text:
Daûr di lui a jerin Pauli e Grivôr che a cirivin di fermâ chel mat… “Milio, fermilu, fermilu!” mi disevin i doi fradis e jo, cjalant di brut Carlon, i ai dât une cridade: chel, in trê cuintri un, al à molât la besteute e le à scaraventade par tiere.
Alore jo o ai cjapât in man l’uciel; lu ai cjalât… al jere un bielissin esemplâr di falcuç colombâr, ‘falco smeriglio’ par talian. Al veve un fregul di sanc tal bec. O sintivi il cûr de bestie, il so calôr, la sô pôre. Lui ai tirât par aiar e chel al è svolât viers la libertât.
O soi tornât chê altre dì li dal cjamp di balis. La Austin di Pauli e Grivôr, vecje e rusine, le àn puartade vie dopincà: i doi ustîrs a son muarts dopo agns di strapaçs e bataiis cui bevons… une volte dai bintarats i vevin parfin ribaltât il bar… e jere vignude fûr une grande barufe cun cualchi voli neri…
E ancje Carlon al è muart, di infart, dopo vê mangjât un murel di luianie a sagre. Cuant che o rivi tai paragjos mi ven ancjemò iniment l’episodi dal falcuç. Cumò, li dal cjamp di balis, a bivachin dai zovins cui bregons bas e sglonfs, come se a vessin cagât intor; a àn il cjapiel cul frontin e anei e cjadenis di aur ator dal cuel, rucjins e sgribiçots sui braçs… no sai ce int che e je…


text:
… e torne
po di bot, no spietade, le mê educazion mi dâ sù, che sfondrade, le creance ancestrâl: chê che à consegnât za in principi a le pecje, le mê stesse gjenesi.
cussì ducj chei zucs mi somein maliziôs, chei estris: ardîts. indecents chei costums che e van di ogni bande, no cuvierzin dal dut e a ogni ande si vierzin.
jo mi fermi dal dut, lontan cualchi pas, sot des palmes slungjades su l’aghe che e mateint svintulant l’aiarin dal misdì ... ma ce fasio culì: non soi migo un malsan. non pues plui fermâmi. e mi volti ben planc par tornâ indaûr.
cuintricûr …
inrabiât di sigûr cun me stes, par vê vût chel pinsîr che mi met tal malstâ.
o soi discontent, iritât. stiçât come cuant che ti scjampe di man un robe preziose, ugnule e amade: e ti va in mil tocs. o ai voe di zirâmi di gnûf, par dâ inmò un cuc. une sole cjalade a che vite in splendôr. une piçule dome. une voe che no rivi a fermâ, ‘je plui fuarte di me. sì, lu sai: o capis el incei. ma ce puedial mai sei? …
e mi volti a robâ.
sot i voi o ai l’imprin di chest mont, el principi de vite, le glorie-di-diu.
tant e tant ‘soi sfuarçât a tornâ indaûr, tal gno solit infier, tal costum di ogni dì: cun mendes e vizis, pintiments e bitinces, pinitince e intenzions, intorteât tal pecjât che no rivi a disfâ. une fote, une rabie, un magon: une malinconie. e ce displasè a scuvierzi, ce dolôr a capî che nome jo o eri li le falope: lôr le inocence. jo une bausie: lôr veretât nude e crude. e che no fos in vergogne mal testemoneavin.
mi met sui zenoi. o ai i voi ingropâts.
“gracie fruts, benedets. agnuluts des Seicell, us vuei ben di cûr. ma propit par chest cumò o ai di la vie: che non ves di sporcjâ cui miei voi el blancôr de vuestre purece. che no ves di ofindi cui miei pinsîrs i vuestris beâts: e sfrissâus chel sen plen di vite, imperlât di soreli”.
e an continuât a zuiâ fra di lôr inte aghe, lusorâts sot de plombe
cjareçâts di chês ondes che e rivavin di vie, timides, dolces, curioses, a involuçâju mateant, braçolantju, cence fâur dal mâl. par fortune di me non si son inacuarts.
i miei pinsîrs no an rivât nancje a lenzi el cerneli.
ben i lôr mi an tocjât, dentri. insot. fin in fonts.
e mi an dal dut smondeât.


text:
Paîs Catalans: centenârs di miârs di citadins in place pal autoguvier
La manifestazion clamade dongje de Plataforma pel Dret de Decidir a Barcelone il prin di Dicembar par domandâ che la Catalogne e puedi decidi par so cont in materie di traspuarts e à vût une partecipazion grandonone. Pai organizadôrs a son stâts plui di 700 mil i citadins che a àn rispuindût al apel, invezit, pes fonts di polizie i manifestants a jerin sui 200 mil. In ogni câs, e je une des manifestazions plui grandis che si à vût a Barcelone di agnorums, cun int che e jere inmò che e spietave di podê partî dôs oris daspò che il cjâf dal corteu si veve mot. Ae iniziative a vevin dât la lôr poie ducj i partîts principâi dal panorame nazionalist e nazionalitari catalan e delegazions a son rivadis ancje dal Paîs Valenzian e des Baleârs. La manifestazion e je deventade une gnove ocasion par domandâ che la Catalogne e puedi decidi in plene libertât cemût organizâsi e guviernâsi. Simpri sul dirit di decidi di bessôi al è stât presentât ancje un manifest sotscrit di une sessantine tra sindics e aministradôrs dai Comuns de Catalogne.
[Font: VilaWeb, 01-03-04/12/2007; Avui, 01/12/2007]


text:
Presentazion
Il corpus furlan al è un corpus etichetât de lenghe furlane scrite costituît di 144 tescj in grafie normalizade par un totâl di 100.000 peraulis.
Consultazion
Ricercje
Midiant la interface l’utent al pues cirî une peraule cu la forme (cualsisedi forme flesse, par esempli van), cul leme (par esempli lâ) o cu la categorie gramaticâl (par esempli verp) jemplant il cjamp relatîf. Al è ancje pussibil cumbinâ plui criteris di ricercje jemplant plui cjamps. Par esempli leme: barbe-Cat gramaticâl: sostantîf masculin o leme: barbe-Cat gramaticâl: sostantîf feminin.
Se al ven selezionât un valôr pal cjamp categorie gramaticâl, a vegnin mostrâts altris criteris di ricercje che a puedin jessi specificâts pe categorie gramaticâl sielte. Par esempli par verp al è pussibil specificâ mût, timp e persone e v.i.:
par adietîf invezit gjenar e numar:
In plui de peraule singule, al è pussibil cirî une secuence di peraulis di lungjece cualsisei. Lis peraulis di cirî sucessivis ae prime si zontin clicant sul boton e a puedin jessi gjavadis cun . Par esempli si pues cirî la secuence articul feminin singolâr - adietîf feminin singolâr - sostantîf feminin singolâr:
Tra une peraule e la sucessive al è pussibil specificâ un interval, ven a stâi un numar di peraulis intermediis tra lis peraulis cirudis. I valôrs pal interval a puedin jessi: nissun (default) se si vûl che lis peraulis a vadin daûr daurman, just par specificâ un numar esat di peraulis intermediis, fin a di 0 a un numar massim di peraulis intermediis, cualsisei par 0 o plui peraulis intermediis. La secuence e ven cirude dentri des frasis singulis. Par esempli se si cîr la secuence articul feminin singolâr - sostantîf feminin singolâr specificant pal interval fin a 1 jenfri i risultâts si àn: une cuantitât, la pussibilitât, la nestre realtât, une lungje storie.
Filtris
I tescj pe ricercje a puedin jessi limitâts su la base dal an di publicazion o al autôr, specificant valôrs intai cjamps relatîfs. I doi filtris a puedin ancje jessi cumbinâts:Intal câs dal filtri temporâl, si pues limitâ la ricercje a tescj:
- di un ciert an incà, specificant dome che il cjamp ‘Di’
- fin a un ciert an, specificâ dome che il cjamp ‘A’
- dentri di un interval, specificant sei il cjamp ‘Di’ sei ‘A’
- di un an singul, jemplant sei il cjamp ‘Di’ che ‘A’ cul an desiderât.
Intal câs dai autôrs, par doprâ il filtri si cliche su Cambie e inte liste che e ven mostrade si selezione une o plui vôs.
Risultâts
A vegnin tornadis lis frasis che a contegnin la peraule o la secuence di peraulis cirudis. Lis frasis a son dadis dongje par test, che al è ripuartât titul, autôr e altris informazions.
Inte frase lis peraulis cirudis a son evidenziadis in nerut: se si è specificât un o plui intervai, lis peraulis dal interval a son evidenziade in grîs:
Une frase e pues sodisfâ plui voltis i criteris di ricercje, in chest câs a saran plui peraulis/secuencis evidenziadis:
Se a çampe de frase si cjate il simbul clicantlu al ven mostrât dut il paragraf là che si cjate la frase: che po al pues jessi scuindût clicant sul simbul . Se invezit a çampe si à il simbul la frase e costituìs za dut il paragraf.


text:
Paîs Catalans: ancje la “biblie” de biochimiche par catalan
Ai 17 di Zenâr e je stade presentade la traduzion par catalan dal libri “Biochimiche” di Lubert Stryer, considerade une sorte di “biblie” par cheste materie. Il volum, che al conte 900 pagjinis, al è un test di nivel universitari che la sô version origjinarie e je par inglês. Fin cumò al jere stât voltât par cinês, gjaponês, corean, francês, todesc, portughês, spagnûl, talian, serp - cravuat, grêc e polac. Il lavôr di traduzion al è stât puartât indenant inte suaze dal progjet “Scriptorium” che al previôt la traduzion par catalan di oparis di riferiment pal studi universitari intal cjamp sientific e tecnic. Il progjet al è coordenât dal Istitût di Studis Catalans e al à za puartât a voltâ oparis di fisiche, microbiologjie, analisi chimiche cuantitative e matematiche. Si trate di oparis che a van a insiorâ il panorame tecnic sientific in lenghe catalane e che a permetin ai students des Universitâts dai Paîs Catalans di podê studiâ in tescj inte lôr lenghe.
Font: VilaWeb, 17/01/08


text:
Paîs Basc: passe 2 mil jessudis par Enbata
Ta chestis setemanis al è jessût il numar 2000 dal setemanâl basc Enbata. Si trate di un risultât no di pôc par cheste publicazion che, par ducj chescj agns, e je stade un pont di riferiment impuartant par dut il panorame abertzale, o sei patriotic, di Iparralde, ven a dî il Paîs Basc setentrionâl che, dal pont di viste aministratîf, si cjate sot dal stât francês. Il prin numar de riviste al jere jessût vie pal Otubar dal 1960. In chê volte, il gjornâl al jere nassût tant che vôs dal moviment politic basc Enbata, che al rapresentave une vere scjassade intal panorame politic e sociâl di Iparralde, che par agns al jere stât considerât dome la perifarie dal Paîs Basc meridionâl (chel sot de dominazion spagnole): une sorte di fradi piçul che al veve di lâ daûr dal fradi grant che al jere par di là dal confin di stât. Cheste voie di scjassâ la situazion e jere clare bielzà dal non, cun di fat “enbata”, in lenghe basche, al è l’aiar fuart che al anticipe la burascje. Cuant che, ai 30 di Zenâr dal 1974, il moviment politic al ven sierât par ordin dal president francês Pompidou cu la acuse di menaçâ la integritât dal stât, ancje la riviste si ferme. Dut câs, tal zîr di un an, il setemanâl al torne a saltâ fûr, cuntun tai gnûf, no plui leât a di un grup politic specific, ma vôs de pluralitât dal moviment abertzale e osservatôr atent di ce che al sucêt intal Paîs Basc, massime in Iparralde.
(Font: Enbata, 25/10/2007)


text:
Il 13 di zenâr al é il prin dal ant pai rùs. Il Nedâl pai ortodós al ere il 7 de setemane passade. Dome che da lôr, dopo 70 agns di privazions religjôsis dutis lis scûsis a son buinis par fâ fieste.A scomencin a fâ fieste cul nestri Nedâl e un grum di lôr a finissin cul prin dal ant cinês che chest an al sarà il 7 di fevrâr.Pes fiestis, in Russie e an 10 dîs di vacancis.
Come che da lôr, par essi un omp al bisugne savê bevi e par essi une famine al bisugne savê vê un omp, dopo i dîs dîs, i uficis dai divorzios a son stracolms di copiis che finalmenti, dopo ains o mês ch'a no si cjacaravin forsit plui, a si si son dite dut ce ch'a vevin tignût platât fint lí e a si son decidûts di no rimandâ plui:-)
Duncje, par tignî lis fameis insiemit, i governos e varessin interès di no lassâ le int zence fâ nuje masse timp parcé che le noie, aé le mâri dai vizis. Dal rest, a si dîs che ancje i fruts, sa no si u ten ocupâts a scuele o a fâ sport o a fâ art, al é facil che deventin drogâts o voe di fâ nuie. Guai lassâiu zence fâ nuie:-)
Ma cui fasial fruts se bielzà ancje zence bevi e zence cavilâ lis copiis a doprin le pilule ancje cuant ch'a van a messe ogni dí?
Il 14 di lùi dal 1977, a New York al é sucedût che par dute une gnot a no in sedi plui eletricitât. Imagjinait ce casin s'al sucedès cumó. Nue internet, nue frigo, nue lûs, nue di nue. Veramenti nue? Dopo 9 mês, dutis lis maternitâts a erin straplenis e stracolmis.Trós trentenârs merecans sono nassûts a NY tal 1978? Al sarès interessant di savê tros di lôr ch'a son stâts concepîts tai ascensôrs blocâts, tes machinis blocadis ai passaçs a livel, tai metros, tai autobus, in ufizi cul coleghe o il capo di siervizi ma soredut, al sarès interessant di provocâ un black-out in Friûl par podé fâ montâ le demografie in tic e tacone tac:-)
Orpo, o soi incoregjibil eh?.
Se in Cjargne o in Furlanie une sere a saran zence la lûs us promet che no sarai jó a taiâ le curint ma, pai cinês, chest ant al é l'ant de pantiane... Jó no us dîs nuiâltri. Se un al cambie di idée pal eletrodot al puès dâsi ch'al vedi rason:-) Mandi
Psst: O ai pierdût dut ce ch'o eri daûr a cjariâ sù youtube a cause di une pane di curint. O scuen riscomençâ dut. Ma no paiais nuie par spietâ. O rivi.


text:
A Bruges, dopo doi mês, cheste setemane a finis le Ice Fantasy di sculturis di glace. O soi lât a dâ une cjalade le domenie e o ai cjapât chest clip e plen di fotos. I colôrs des lûs e le trasparince de glace al dave un aspiet magic e kitch tal stès timp. Le mostre aé fate par lâ in famee e duncje un grum di rôbis a son fatis pai fruts. O ai provât a montâ al prin plan e lassâmi sbrissâ jù tal tunnel fint in bas. A no si é mai fruts avonde e po cun le demografie ch'a si à a si scuen compensâ :-) A non dêre foreón ma a si sbrissâve sul cûl. Dopo chiste esperience, cul frêt ch'al faseve o no savevi plui nancje movi un pêl. Al bâr, a siervivin dome rôbe frêde parcé che la siervivin in tune tace fate di glace.O ai scuignût scjampâ fûr par lâ al bagno. Lis difarencis di temperature a mi an simpri fat spandi trê tàis par ogni tài bevût.Ma us ai fat ancje jó la mê Biancaneve. No îse biele? Piacere effimero parcé ch'o no vevi ni avonde nêf par continuâ ni avonde voe par fâ miôr ma le mularie ator di me a gjubilave.Cuissà cuâl di lôr, tal indoman, al vevê fat cuintri une pissade?
Psst:O ai doi biliets di entrade di bant...Baste ch'o rivais prime dal ûltin dí ch'al é il 13.


text:
Other known names
Zadelsodrf 1, Zadelsdofr 1, Zadelxdorf 1, aZdelsdorf 1, Zsdelsdorf 1, Zadlsdorf 1, Zadelsorf 1, Zadelseorf 1, Zadelsdorff 1, Zzdelsdorf 1, Zadeldorf 1, Zadelsdorf , Zadelsdorf 11, Zadelzdorf 1, Zacelsdorf 1, ZZadelsdorf 1, Zafelsdorf 1, Zadrlsdorf 1, Zaxelsdorf 1, Zadeladorf 1, Zaeelsdorf 1, Zadelsdotf 1, Zadslsdorf 1, Zaadelsdorf 1, Zadeldsorf 1, Zadwlsdorf 1, Zadelsddorf 1, Zadepsdorf 1, adelsdorf 1, Zadelsdort 1, Zadelsdor f1, Zadelsdord 1, Zadesldorf 1, Zadelsdof 1, Zaedlsdorf 1, Zdaelsdorf 1, Zadelssdorf 1, Zadelsdoorf 1, Zadelsdkrf 1, Zadelsdirf 1, Zadeosdorf 1, Zadelsdrf 1, Zadelsdorf1 , Zadelsdoef 1, Zadelscorf 1, Zadelsdoff 1, Zadelsdorph 1, Zadelsdorf 1, Zadelsdorr 1, Zadelsxorf 1


text:
Watch Tower Society
E je la societât che e direzi le ativitât dai Testemonis di Jeova.
Intal 1879 il pastôr Russel al començà la stampe de riviste che vuê a si clame "Torre di Guardia" in talian.
Cheste ativitât e aumentave partant a si presentà la necessitât di impastanâ une societât.
Intal 1881 Russel al costituì la societât "Zion's Watch Tower Tract Society" a ent juridic. In dicembar dal 1984 cheste societât a fo ricognossude legalmentri.
Man a man che a cressevin lis necessitâts a forin viertis altris filiâls in altri pais ator pal mont. La prime a fo a Londre intal 1900 e intal 1902 e nassè une in Gjermanie. A dicembar dal 2014 a si contavin 91 filiâls che a cjapavin dentri plui di 8.201.545 predicjadôrs, che a àn predicjât in 239 pais dal mont.
Intal 1896 il non de societât al fo cambiât in "Watch Tower Bible and tract Society e dal 1955 e je cognossude cul non di Watch Tower Bible and Tract Society of Pensylvania
La diretive gjenerâl a ven cjapade da un Cuarp Diretîf che si cjate inte sede mondiâl di Brooklyn. Ogni an il Cuarp Diretîf al mande rapresentants in variijes bandis de tiere par conferî cui rapresentants des filiâls locâl.
Intes filiâls a 'ndi son Comitâts di Filial, formâts di un ciert numar di membris che a direzin l'opare locâl.